text:
Kórsangdagur: Øll eru vælkomin við
Leygardagin 23. oktober verður ein kórsangdagur í missiónshúsinum á Strondum.
Kórmentanin í Heimamissiónini er ikki tann sama sum hon var. Kórini fækka og nú eru bert heilt fá kór, sum hava fastar venjingar. Hetta er harmiligt, tí at kórini hava altíð verið ein stórur partur av meinigheitslívinum í Heimamissiónini. Kórsangur hevur eyðmerkt møtir, missiónsvikur, stórmøtir og ársmøtir. Í dag er torført at fylla eina missiónsvikuskrá við kórum.
Vilja halda lív í kórsanginum
Ein katalysator í kórlívinum var sangskeiðið hjá Heimamissiónini. Hetta skeiðið byrjaði í 70’unum og var árligt tiltak í eini 40 ár.
Hóast støðan er sum hon er, roynir Heimamissiónin at halda lív í kórsanginum. Og sum liður í hesum ætla vit í ár at savna eitt stórkór, sum skal syngja til sunnukvøldsmøtið á stórmøtunum á Skála 7. november. Hetta royndu vit í 2018. Tá skipaðu vit fyri sangskeiði í missiónshúsinum á Strondum. Ásbjørn Berthelsen tók sær av kórinum og sangskeiðið var fríggjadag og leygardag og endaði við konsert. Hetta kórið sang so til stórmøtini. Ætlanin var at hava hetta sangskeiðið aftur i 2020, men av Korunuávum bleiv hetta sjálvandi av ongum. Í ár vilja vit gjarna hava hetta kórið aftur! So nú ætla vit at hava ein kórdag.
Trúboðin hevur tosað við Ásbjørn, sum aftur í ár hevur játtað seg at standa fyri kórinum. Hann hevur valt at gera tiltakið sum eitt dagstiltak. ”Eftirsum endamálið er at syngja nakrar sangir til eitt møti og ikki hava eina sjálvstøðuga konsert, so er ikki neyðugt við einum vikuskifti til venjing.”
”Vit skulu syngja 3 sangir til Stórmøtið, so tað er tað, sum er á skránni fyrst og fremst,” sigur Ásbjørn. ”Men kanska vit prøva okkurt annað, eftirsum vit nú hava nógv sangglað fólk savnað.”
Øll, sum hava hug at syngja kunnu verða við
Fyrireikararnir vóna, at luttøkan verður stór.
”Í 2018 vóru ein 150 fólk í kórinum. Hetta var sera stuttligt. Tað er ein serligur stemningur tá so nógv fólk syngja saman, og tað er so stuttligt at leiða eitt so stórt kór!” sigur Ásbjørn í stuttari samrøðu. Hann vónar at fólk í øllum aldri, sum hava sungið í kórum taka væl ímóti hesum tiltakinum og tekna seg til.
Kórdagurin verður í missiónshúsinum á Strondum. Tað kostar 100,- at vera við og í hesum prísinum er bæði morgunmatur og døgurði.
Melda til kórdagin HER
Skrá fyri dagin:
9.00 Morgunmatur
10.00 Venjing
12.00 Døgurði
13.00 Venjing
16.00 Dagurin endar


c: text/html

text:
Fyri nøkrum døgum síðani kom ein útfordring sendandi til okkara leikarar, sendarin var B36 við Jákup á Borg á odda fyri sínum liðið bjóðaði okkara leikarar til at leypa á sjógv.
Hendan dillan við at leypa á sjógv fekk nærum allar føroyingar at leypa á sjógv – ein ið tó hevur væntað at leypa á sjógv var legendan og kempan Óli Johannesen, hóast fleiri útfordringar á Facebook, tók fyrrverandi landsliðsskiparin ikki av.
Útfordringin frá B36 vísti seg so, at vera tað ið skuldi til, tí í kvøld eftir venjingina við Stórá gekk leiðin í ósan har teir fóru at taka útfordringina frá upp.
Vit halda, at hetta varð gjørt við manér og góðum stíli! Way to go guys!
Síggj TB’arnir fara ein túr á sjógv innast í Trongisvágsfirði her!

robotstxt: allowed

filter: keep


text:
Íslendskur lestrarstuðul
Íslendska Mentamálaráðið bjóðar føroyingum at søkja stuðul í samanlagt 8 mánaðir til lestur í íslendskum máli og bókmentum á Háskóla Íslands.
Upphæddin røkkur til vistarhald. Studentunum verður útvegað innivist á studentagarði, og húsaleigan verður goldin av studninginum.
Umsóknir skulu sendast til:
Stofnun Árna Magnússonar í íslendskum fræðum,
Stofu Sigurðar Nordals,
Posthólf 1220,
IS-121 Ísland
Umsóknarfreistir
Umsóknarblað og kunning kunnu takast niður her ella fáast við at venda sær til Setursskrivstovuna. Hesi eru eisini at finna á heimasíðuni: www.arnastofnun.is.
Studningshavar í verandi skúlaári kunnu søkja um framhaldsstudning.
Fróðskaparsetur Føroya
Setursskrivstovan
J.C. Svabos gøta 14
Postrúm 272
110 Tórshavn
Tlf. 35 25 00, fax 35 25 01


text:
Í Marokko skínur sólin, og mangan er frískur vindur. Tað kemur væl við hjá bretskum brúkarum, eftir at avgerð er tikin um at hála ein 3.800 kilometrar langan sjókaðal eftir havbotninum millum bæði londini.
140 milliardir kostnaðarmikla verkætlanin skal senda streym, sum verður framleiddur við sólsellum og vindmyllum har suðuri í Marokko, til orkusvangar onglendingar. Og prísurin fyri marokanska ravmagnið er helvtina av tí, tað hevði kostað at framleitt ravmagnið á einum bretskum kjarnorkuverki.
Í verkætlanini eru fýra 1,5 GW javnstreymssambond, sum fara at megna at veita 7 milliónum bretskum heimum burðardygga orku fyri 2030.
Kelda: Maritimedanmark


text:
GIS – Kostætlan
150,00 kr.
BURNlight:
Feittknúsandi liðvenjingar fyri øll. Vand og óvand.
Related products
-
Select options
Polterabend við Diana J. HansenYnskja tit okkara undirhaldandi tænastu aðrastani, enn í Burn hølinum, bjóða vit eisini polterabend út av húsinum. Her ber til at booka eitt polterabend. 1.500,00 kr. – 3.500,00 kr.
-
Select options
Weightlifting – Anna KristinaSkeið í vektlyfting: Hendan ítrottargreinin er tekniskt krevjandi og setur stór krøv til styrki, smidleika og eksplosivitet hjá íðkaranum. À skeiðnum koma vit at arbeiða við júst hesum: grundleggjandi teknikki, eksplosivum rørslum, styrki og smidleika. 2.950,00 kr.
-
Select options
Pole Dance – Open ClassPole Vand: Hetta skeiðið er fyri vandar íðkarar, ið áður hava luttikið á einum ella fleiri Pole Dance skeiðum. 600,00 kr.
-
Select options
GIS – Get In ShapeSíðstu GET IN SHAPE-skeiðini áðrenn jólaferiuna byrja 2. november. Um GIS – Venjing einans fyri kvinnur – Uppstrammandi heilkropsvenjingar – Avmarkað pláss GET IN SHAPE - 3 liðvenjingar um vikuna á 60 min. - 4 vikur skeið við venjara - Burn+ limahald GIS Light - 2 liðvenjingar um vikuna á 60 min. - 4 vikur skeið við venjara - Burn+ limahald 1.500,00 kr. – 2.200,00 kr.


text:
So er fyrsta umfar í Elektron Deildini spælt, og úrslitini eru hesi:
(Øll úrslit síggjast á www.eSport.fo/csgo )
Dystarfrásøgn frá Meet Your Destiny(MYD) ímóti Harkaliðnum. Dysturin var livestroymdur og sæst her: https://www.twitch.tv/videos/557757371
MYD valdu at fjerna de_overpass, og síðani svaraði Harkaliðið aftur við at fjerna de_dust2. Síðani fekk MYD høvið at velja fyrsta map, har teir síðani valdu Inferno sum teirra main pick. Harkaliðið svaraði aftur við at velja de_train sum teirra bana, og eftir hetta var de_nuke eftir sum triði bani.
MAP 1: de_inferno (MYD hava valt banan)
MYD leggur sterkt út við vinna tvær tær fyrstu rundurnar, har arizon hjá MYD enntá fær eitt knív-kill, ið síðani gav liði ein stóran fyrimun. Tó bleiv hetta ikki nýtt til fulnar, tí Harkaliðið tók síðani gott fatur á dystinum við vinna næstan allar rundurnar hereftir fram til 9-6 í fyrsta hálvleiki. Bæði liðini spæla væl, men Harkaliðið sær út til at reagera skjótari við skotunum hjá sær, og tað er serliga her, vit kunnu viðmerkja, at Tórur Guðjónsson, kallaður kanebazo, førir liði fram.
Í seinna hálvleiki fær MYD ein góðan byrjan, men síðani missa teir aftur tamarhaldið á dystinum, og støðan blívur 13-7 til Harkaliðið. Í rundu 20 byrjar MYD at vinna sínar rundur aftur, og skjótt eru liðini jøvn aftur, har MYD ger nógvar áhugaverdar taktikkir fyri at vinna seg fram til støðuna 14-14. Nógv áhugaverd brot síggjast í endanum av dystinum.
Runda 29, tá støðan blívur 15-14 til Harkaliðið, velur Harkaliðið at splitta seg upp á banan fyri at finna veg inn til bumbustaðið. Tíverri fyri Harkaliðið stendur arizon sterkur á B-bumbustaðnum, og samstundis heldur RdN A-bumbustaðið sterkt, og tískil gerst støðan 15-15. Sera gott comeback frá MYD ímóti Harkaliðnum. Við støðuni 15-15 fara liðini í yvirtíð.
Í yvirtíð er tað soleiðis, at liðini spæla Bo6, tað vil siga, at teir spæla 3 rundur á CT og 3 rundur á T-síðuni. Bæði liðini fáa 10.000$ at arbeiða við. MYD byrja á CT í yvirtíð og halda síðurnar væl. MYD spæla sera gott saman í yvirtíðini, og støðan gerst nú 18-15 til MYD. Eftir eitt gott comeback frá MYD megna teir at sigra við støðuni 19-17 á Harkaliðnum.
MAP 2: de_train (Harkaliðið hevur valt banan)
MYD fær eina góðan byrjan á de_train við skjótt at føra 3-0 á Harkaliðnum. Men eftir hetta fellur spælið hjá MYD, og Harkaliðið eru skjótir at føra dystin við 7-3 í rundum. Tó so er dysturin fram til hálvleiks sera javnur, har liðini mest sum fáa líka nógv burturúr hvørjari rundu, og endar fyrsti hálvleikur við 8-7 til Harkalíðið.
Í seinnu hálvu eigur MYD dystin, og tað er skjótt greitt, at teir duga banan inn og út, har teir spæla skjótt og greitt við góðum taktikki. Harkaliðið megnar ikki at vinna fleiri rundur, og støðan blívur 16-9 til MYD, sum harvið er fyrsti vinnarin í Elektron Deildini.


text:
Á klinikkini hava vit ein fysioterapeut við serkunnleika innan barnaviðgerð, og ein sum er í gongd við at útbúgva seg innan viðgerð av børnum við serligum tørvi.
Endamálið við viðgerðini er hjálp til sjálvhjálp. Vit royna at geva børnunum nøkur kropslig amboð, sum kunnu nýtast í tí dagliga.
Børn, ið hava motoriskar trupuleikar, kunnu hava gagn av fysioterapeutiskari viðgerð. Kropslig venjing kann verða ein háttur at betra førleikan, og kann hettar í fleiri førum hava positiva ávirkan á menningina sum heild.
Aktuelt er ongin fæstur fysioterapeutur á Klinikkini, sum burturav arbeiðir við børnum.


text:
SKÁLAFJØRÐUR
Bygdafelag Skálfirðinga
Bygdafelag Skálfirðinga er eitt virki felag og samansjóvar fólksligt virksemi í heimbygdini. Her møtast bæði ung og gomul til heimligt og alment mentanarligt virkni.
Felagið byggir sær ídag felagshús, við hugmyndini at fremja felags virkni, ið sambindur bæði innandurða og uttandurða umhvørvið. Felagshúsið er staðsett miðskeiðis í bygdini, ovast í friðarligum sethúsaumhvørvi og liggur sum partur av frítíðar- og spæliøki.
Húsið er hugsað at sýnast eitt vanligt sethús. Eitt einfalt langhús við mønu, álagt flagtekju og tíðiligum stórum innvikum, sum bæði skapað lívd og sjónlig sambond millum inni og úti. Detaljur eru knappar, snøggar og endurnýggja føroyska einfalda húsasniðið.
Frá høvuðsatkomuni er durður, klædnarúm og vesir partur av inngongdseindini. Trappa er beint innanfyri durðin við beinleiðis samband upp til opnað loftsrúmið.
Undirhæddin er rúmlig og kann húsað smærri bólkar og størri samlingar av fólki. Felagshøli, ið er opið upp í høga tróðrið, er meginrúmið og er køkur og borð-&stólagoymslan knýtt at hesi funktión.
Húsið kennist rúmligt við einfaldum og stuttum gongdssambandið. Fólk kenna seg heima í gerðandisliga stovuinnrættingini, meðan ein minni bólkur venur blokkfløjtu í arbeiðs- og bólkarúminum.
UPPGÁVA Nýbygging
BÚÐSTAÐUR Skálafjørður
ÁR 2021
BYGGIHARRI Runavíkar Kommuna
BRUTTOGÓLVVÍDD x m²
VEITINGAR Arkitektprojekt, Høvuðsráðgeving, Prosjekteringsleiðsla, Byggileiðsla, Fakeftirlit


text:
Tarabrosma
Tarabrosma (frøðiheiti, latín: Pholis gunnellus) livir, sum navnið sigur, í taranum. Hon hevur ymsar litir, alt eftir hvar hon livir, tó er hon oftast mynstrut brún og gul. Hon hevur 9-13 eyðkendar døkkar blettir við ljósum kanti aftur eftir bakinum. Sum onnur fiskasløg í taranum ansar tarabrosma væl eftir yngli sínum, og bæði kallfiskurin og kvennfiskurin ansar eftir tí. Tá ið tarabrosma er liðug at gýta, ringir honin seg saman um eggini at verja tey. Kallfiskurin hjálpir til. Síðan skiftast fiskarnir um at ringja seg um eggini og verja tey, til tey eru klakt. Tarabrosma verður upp í 30 cm long, men er sjáldan longri enn 20 cm.
Tarabrosma er vanlig undir Føroyum, er annars við eysturstrond Norðuramerika frá Massachusetts til Labrador. Hon er undir Suður- og Vesturgrønlandi, Íslandi, Jan Mayen, Svalbarði, í Hvítahavinum og suður við Noregsstrondini. Í Eystarasalti, donskum sjógvi, frá Norðsjónum til Biskeiavíkina, og kring Bretsku Oyggjarnar.


text:
Tá tú skalt ferðast
Heimurin er fullur av spennandi upplivingum, og tá ið dreymaferðin er bíløgd, er trygging kanska ikki tað, tú hugsar mest um. Minst tó altíð til at kanna um tíni tryggingarviðurskifti eru í lagi, tá tú fert at ferðast.
-
Kanna, um ferðatryggingin er galdandi í tí landi, tú ferðast til.
-
Minst altíð til passið og ferðatryggingarkortið frá Trygd.
-
Ferðast tú uttanlands í bili, minst so til tað reyða ella tað grøna kortið.
-
Um tú fert uttanlands við húsvogni og hesin hevur skrokktrygging frá Trygd, so skalt tú eisini hava tað reyða tryggingarkortið við á ferðini.
Í Ársferðatrygd hjá Trygd er bæði ferðatrygging og avboðstrygging í somu trygging. Um tú ferðast sjáldan, so ber eisini til at tekna stakferðatrygging, men her mást tú minnast til at tekna tær eina avboðstrygging í seinasta lagi, tá ferðin verður bíløgd/keypt, ella tá depositum verður goldið.
Ring til okkara á 358100 ella skriva til trygd@trygd.fo, so hjálpa vit tær.


text:
Ófatiligt at Javnaðarflokkurin góðtekur uppskotið um at avtaka fólkatingssessirnar
28. mars 2019
Páll á Reynatúgvu, løgtingsmaður, hevur av sínum eintingum lagt eitt uppskot fyri løgtingið um at avtaka føroysku fólkatingssessirnar. Tað er rættiliga óvanligt, at einstakir samgongulimir leggja uppskot fyri løgtingið, og í hesum førinum er tað ikki sum løgtingsformaður, men sum ”gemenur tjóðveldismaður”, at hann hevur lagt uppskotið fram.
Tað undara meg stórliga, at Javnaðarflokkurin, sum skal vera ein samríkisflokkur (í hvussu so er tá so stutt er eftir til val), og sum hevur leiðsluna í samgonguni, góðtekur slíkt. Hetta hevði ikki gingið, um Sambandsflokkurin átti løgmann.
Renna undan veruleikanum
Eitt er, at summir flokkar droyma um, at Føroyar einaferð skulu verða eitt fullveldisríki. Tað hava teir loyvi til. Men tað er løgið, at onkur av hesum flokkunum vil frásiga sær tey rættindi, sum vit hava í verandi støðu.
So leingi sum vit eru í ríkisfelagsskapi við Danmark, verður ein partur av okkara lógum gjørdar í fólkatinginum, so sjálvandi skulu vit hava ávirkan á tær lógirnar.
Sirkus í Norðurlandaráðnum
Tað margháttligasta av øllum er, at løgtingið er mitt í einum stríði um at krevja fullan limaskap í Norðurlandaráðnum. Har eiga føroyingar tveir limir, men umframt hesar, er ikki óvanligt, at føroysku fólkatingslimirnir eisini møta har, sum umboð fyri fólkatingið. Tað vil siga, at Føroyar kunnu í roynd og veru hava fýra limir – tveir løgtingslimir, sum ikki hava fullan limaskap, og tveir fólkatingslimir, sum hava fullan limaskap. Og meðan við stríðast fyri at fáa fullan limaskap í Norðurlandaráðnum, leggur sjávur løgtingsformaðurin uppskot fyri tingi, um at avtaka teir báðar sessirnar, sum hóast alt hava fullan limaskap.
Kann seta Tjóðveldi í eina løgna støðu
Løgmaður hevur sagt, at um uppskotið hjá Pálli á Reynatúgvu verður samtykt, so hendir í roynd og veru einki, tí danskar lógir forða fyri, at løgtingið einsamalt kann avtaka fólkatingssessirnar. Men eitt er jura og annað er politikkur, og tað verður í øllum førum ringt hjá Tjóðveldi at taka danskar lógir framum eina løgtingssamtykt.
Um vit ímynda okkum, at júst tað hendir. - Lat okkum siga, at uppskotið verður samtykt, men at samtyktin ikki verður sett í verk orsaka av teimum donsku lógunum, vil Tjóðveldi so virða løgtingssamtyktina og lata verða við at stilla upp til fólkatingsval, ella vil flokkurin fylgja teimum donsku lógunum og seta tær omanfyri løgtingssamtyktina? Tað hevði í øllum førum verið spennandi at sæð.
Undir øllum umstøðum átti løgmaður at víst seg sum ein samríkismann, og kravt av Tjóðveldi, at uppskotið varð tikið aftur.
Helgi Abrahamsen
RN
Aftur


text:
Algeria
Algeria (arábiskt: الجزائر / al-Jazā'ir, tamazight: ⴷⵣⴰⵢⴻⵔ / Dzayer ) er størsta land í Afrika. Algeria hevur mark við Marokko og Móritania í vestri, Mali og Niger í suðri og Tunesia og Libya í eystri. Í norðri liggur Miðjarðarhavið. Størsi býurin og høvuðsstaður er Alger. Aðrir stórir býir er Oran, Constantine, Annaba og Batna. Miðallívsævin í landinum er 73,77 ár. Høvuðsmálið er arábiskt.
Meginparturin av fólkinum í Algeria býr í býum við strendurnar. Býirnir vórðu bygdir her, tí at havið og vøtnini vóru týdningarmiklar samferðlsuleiðir. 30,1 prosent av fólkinum eru ikki lesifør og 12,9 prosent av fólkinum er arbeiðsleys. Landið hevur umleið 33,7 millionar íbúgvar. Næstan allir algeriar eru muslimar (99 prosent av fólkinum).
Meðan fraklendingar ráddu, búsettu hundraðtúsundtals evropearar seg í Algeria, men mangir teirra fóru av aftur landinum, tá ið landið fekk sjálvstýri.
Søga[rætta | rætta wikitekst]
Osmannaríkið[rætta | rætta wikitekst]
Meðan Suleyman 1. (1520-1566) stýrdi, var Osmannaríkið so stórt, at skuldi skil verða á, mátti tað verða stýrt í landslutum. Sultánurin í Istanbul setti pasjar (staðbundar landshøvdingar) at stýra. Sum tíðin leið, gjørdust landslutirnir óheftari, og ráðandi embætismenninir bardust javnan um, hvør skuldi ráða, helst í landslutunum í Norðurafrika. Alger var gitið fyri at vera miðdepil hjá sjórænarum. Tað var stundum eisini kallað Barbárastrondin. Teir rændu kristin skip og tóku gíðslar, sum teir kravdu loysigjald fyri ella seldu teir sum trælir. Sjórænararnir, ið rændu fleiri enn 30 fólk í Hvalba í 1629, komu haðandi. Eisini Tunis og Tripoli vunnu sær stórt ríkidømi av sjórænaravirksemi sínum. Um 1700 gekk sjórænaravirksemið afturá, og hermenninir, sum vardu býin, tóku valdið. Hesir hermenninir vóru upprunaliga osmanniskar úrvaldsherdeildir, janitssjárar, sum høvdu búsett seg har, gift seg við konufólki haðan og skapað sær sítt egið samfelag og vóru ein ráðandi stættur í Alger. Teir skipaðu síni egnu viðurskifti og valdu sær hernaðarligan oddamann, nevndur dey. Í 1710 tók oddamaðurin sær tignarheitið pasja, at staðfesta, at Alger hevði loyst frá sultáninum í Istanbul. At útvegað ríkinum pening, legði hann ógvuliga høgan skatt á fólk inni í landinum, og hann stuðlaði sjórænarunum. Algeria var í veruleikanum ikki longur partur av tí viknandi Osmannaríkinum.
Sjálvræði[rætta | rætta wikitekst]
Landið vann sær sjálvstýri undan fronskum yvirræði í 1962. Frælsisbardagin stóð við í átta ár og týndi eina millión mannalív.
Landalæra[rætta | rætta wikitekst]
Algeria er frá Miðjarðarhavsstrondini og langt suður í Saharaoyðimørk og er næststørsta land í Afrika. Meginparturin av landinum er turr oyðimørk. Meginparturin av teimum 33,76 milliónum fólkunum í Algeria búgva í smala strandgeiranum út ímóti Miðjarðarhavi. Her er veðurlagið lýtt og slavið um veturin og heitt og turt og summarið; tí er strandalendið betur egnað til landbúnað enn lendið inni í landinum. Mesta øki í Algeria er glóðheit oyðimørk - Sahara - sum veksur ógvuliga skjótt, tí at ov nógvur fenaður er uppiá í graslendinum í útryðjunum í oyðimørkini. Yvirskipanin ger, at lendið verður rótbitið, svarðlosnar og verður til dust og sand. Hóast hitin um dagin fer upp um 50° C, hóast náttarfrost og turk í mong ár, liva her dýr, sum hava lagað seg til hesar ómildu lívsumstøður.
Landslutir[rætta | rætta wikitekst]
48 landslutir eru í Algeria:
Politikkur[rætta | rætta wikitekst]
Algeria hevur havt týðandi leiklut í heimspolitikkinum sum limur í ST og Arábiasamgonguni. Størsta avbjóðingin hjá hernaðarstýrinum er, at alt fleiri fólk fara upp í fundamentalistisku fylkingina, ið hevur sum mál, at Algeria skal hava islamska stýrisskipan. Islamskir fundamentalistar eru farnir í kríggj ímóti hernaðarstýrinum í Algeria. Eini 70.000 fólk eru deyð seinastu árini í stríðnum ímillum partarnar. Søkt hevur eisini verið at útlendingum í Algeria, og bumbur hava verið lagdar í París og øðrum fronskum býum.
Eitt hitt størsta vandamálið í Algeria er bráði fólkavøksturin. Í Algeria fjølgaðist fólkið úr 12 milliónum upp í 25 frá 1966 til 1990. Fleiri milliónir fólk eru flutt av bygd til býirnar at arbeiða. Hetta hevur elvt til stórt íbúðartrot inni í býunum og ovfólkaðar fátækrabýlingar í býarútryðjunum. So hvørt oljuvinnan er vaksin, eru býirnir eisini vaksnir; har hevur verið nógv bygt, og vinnu- og tænastustøðið eru munandi batnað. Um 60 prosent av fólkinum í Algeria býr nú í býum. Frammanundan búði meginparturin á bygd og livdi sum flakkfólk og bøndur.
Í Algeria eru sera strangar lógir viðvíkjandi trúðarlívi. Til dømis er tað strangliga forboði at royna at umvenda muslimar, samstundis eru allar religiøsar samlingar undir sterkum eftirliti.
Búskapur[rætta | rætta wikitekst]
Oljuvinnan hevur alt at siga í algeriska búskapinum, og 97 prosent av útflutninginum eru olja og gass. Tá ið olja varð funnin í 1958, gjørdist Algeria eftir fáum árum ríkt land. Áðrenn olja varð funnin, vórðu týdningarmestu útflutningsvørurnar sev og jarn. Olja og gass eru hjartatátturin í búskapinum í Algeria, og landið eigur ógvuliga stórar olju- og gassleiðir inni í Sahara. Oljuvinnan tók seg upp í 1958, og í 1979 vórðu vunnin 1,2 milliónir føt um dagin. Fallandi oljuprísur á heimsmarknaðinum í 1980- og 1990-árunum hevur havt við sær, at minni verður vunnið av olju nú, men teir vinna meiri gass enn áður. Algeria selur bæði Fraklandi og Sambandsríki Amerika gass.
Algeria megnar ikki at dyrka nóg mikið av grøði til fólkið, sum fjølgast skjótt. Landið má flyta inn 75 prosent av matinum, landinum tørvar. Kortini livir helvtin av fólkinum av landbúnaði. Høvuðsgrøði er korn, aldinfrukt, vínber, oljuber og tubbak; fikur og dadlur eru eisini týðandi grøði. Algeria er ímillum tey lond í heiminum, ið dyrka mest av dadlum og gera mest av tundri. Dadlur verða etnar feskar, turkaðar ella malnar til mjøl. Brendir og malnir dadlusteinar verða nýttir til dadlukaffi. Dadlupálmin veksur í grønum í oyðimørkini, har vatnið vellir upp úr jørðini. Úr træbulinum fæst viður.
Uttanlandshandil[rætta | rætta wikitekst]
Inn- og útflutningurin av vørum skift á ávikavist upprunaland og nýtsluland fyri 2007, sær soleiðis út sambært CIA Factbook:
Fólkið[rætta | rætta wikitekst]
Eini 33 milliónir fólk búgva í Algeria. Hóast arábar eru í stórum meiriluta, er fimtingurin av fólkinum berbar, fólkið, ið var undan arábum. Arábiskt er alment mál, og islam er høvuðsátrúnaður. Um ein millión evropearar búsettu seg í Algeria, meðan fraklendingar ráddu har, men nú eru bara nakrir fáir túsund eftir (undir 1 prosent av fólkinum). Flestir teirra eru ættaðir úr Fraklandi, Spania og Italia.
Mál[rætta | rætta wikitekst]
- Arabiskt (alment)
- Franskt
- Berbiskt mál
Átrúnaður[rætta | rætta wikitekst]
- Islam 99 %
- Onnur 1 %
Mentan[rætta | rætta wikitekst]
Algerisk mentan hevur djúpar og nógvar røtur, bæði islamiskar og úr mentanum, sum vóru frammanundan, at Algeria gjørdist islamskt land. Arábisku hertøkurnar í 7. og 11. øld hava sett sjónlig merki eftir seg í Algeria. Arábar gjørdust brátt fjølmentari enn upprunafólkið, berbar, sum gjørdu uppreistur ímóti nýggju valdsharrum sínum. Arábar settu skjótt bæði mál sítt (arabiskt) og átrúnað sín (islam) í gildi. Fólkið inni í landinum í Algeria hevði sína egnu avgomlu berbermentan, nógv øðrvísi enn mentanin hjá fólkinum í býunum úti við strendurnar.
Myndasavn[rætta | rætta wikitekst]
Ein fotomynd av Algeria tikin úr einum fylgisveini.
Sí eisini[rætta | rætta wikitekst]


text:
Danska Maersk Drilling stórsáttmála í Afrika
Skal bora leitibrunnar í Ghana fyri oljufelagið Tullow Oil fyri 2,3 mia. kr
Atlantic Petroleum stórt hall í 2020
Samlaða hallið var omanfyri 100 mió. kr. - men nú koma pengar inn í felagið aftur
Bíða nakað við leiting á bretska landgrunninum
Ikki óvæntað verða ongar leitiboringar í grannalagnum í ár, nú feløgini vilja raðfesta útbyggingar ístaðin og gera klárt til gr
Bjørn Kunoy er ein fongur fyri Fróðskaparsetrið
Í dag tekur Børn Kunoy við partíðarstarvi á Fróðskaparsetrinum sum professari á Søgu- og Samfelagsdeildini


text:
Fyrilestur: Big Bang og tann ósjónligi alheimurin
Góð 95% eru myrkt tilfar og myrk orka av alheiminum, men vit vita í veruleikanum ikki hvat tað er. Uttan tað myrka tilfari vildu vit, og lívið kortini ikki verða til. Avdúkar tann nýggjasta granskingin í kosmologi, hvat tann ósjónligi alheimurin í verðuleikanum er samansettur av.
Vit vita at alheimurin byrjaði í einum Big Bang. Vit vita at tað økist skjótari og skjótari, men vit vita ikki heilt vist hví. Mest sannlíkt er at okkara allheimur er fullur av myrkari orku.


text:
Festligur kjallarabólkur aftur á festival
Grandma’s Basement verður við á Summar Festivalinum í august.
Seinnu árini hava konsertirnar við Grandma’s Basement verið nakað av tí lívligasta og festligasta, sum gestirnir á Summar Festivalinum hava kunnað upplivað.
Teir syngja um at renna nakin, um at lúra og um ongantíð at fáa nokk. Og tá ið teir hava spælt við fullum útblástri og herligum showi í Tjaldinum á Summar Festivalinum, hevur verið stappað við kátum fólki, sum hava sungið, klappað, hoppað og dansað við tónleikinum hjá bólkinum.
Nú er greitt, at Grandma’s Basement verður við aftur á Summar Festivalinum í august.
Grandma’s Basement byrjaði sum ein kjallarabólkur, har vinmenn hugnaðu sær við at spæla tónleik. Men ambitiónirnar vuksu, teir fóru at spæla inn og geva út, vunnu Planet Awards, hittaðu við fleiri sangum og leggja nú upp til enn eina lívliga framførslu á Summar Festivalinum.
Hóskvøldið á midnátt er seinasti møguleiki at keypa vikuskiftispass, áðrenn prísurin hækkar.


text:
Pallur í serflokki
Eingin pallur í Føroyum kann samanberast við stóra pall á Summar Festivalinum.
Summar Festivalurin hevur seinnu árini hýst teimum størstu konsertunum her á landi, og til tað krevst pallur og útgerð á altjóða stigi.
Nú er vanligt at tosa um stóra pall til tey ymisku tiltøkini í Føroyum, men eingin annar pallur í Føroyum kann samanlíknast við stóra pall á Vágsbøi. Pallurin er risastórur, og hann er á tremur við nýggjastu ljóð- og ljósútgerð.
Ljóðtøkni er veitari av ljóði og ljósi til Summar Festivalin, og fyritøkan letur gjøgnum útlendskar og føroyskar samstarvspartar alla neyðuga útgerð og vitan til pallarnar.
Krøvini frá teimum útlendsku bólkunum kunnu verða krevjandi, men Summar Festivalurin setur stóra heiður í at veita bólkunum tað, sum teir biða um. Tað er eisini hetta, sum ger tað gjørligt hjá Summar Festivalinum at leggja pall til konsertir við heimsstjørnum sum Cliff Richard, The Scorpions, Westlife, Roxette Lukas Graham og øðrm. Uttan ein pall á altjóða stigi, høvdu hesar konsertir ongantíð verið veruleiki.
Stóri pallur á Vágsbøi skal komandi vikuskiftið hýsa konsertum við eitt nú Cliff Richard, HighasaKite, Hermes House Band, Boyzlife, Kristinu Bærendsen og Signar í Homrum.


text:
Dokumentarurin “Fyr en fed på færøsk” verður vístur á DR1 klokkan 20:55 í kvøld, men longu nú sæst hann á heimasíðuni hjá Danmarks Radio.
DR hevur í summar fylgt teimum báðum stovnarunum av Framtakinum, Arnfinni á Birtuni og Halli Hjalmgrímsson Djurhuus, bæði áðrenn valdystin, og eisini meðan valdysturi er í gongd.
Í sendingini verður sjóneyka eitt nú sett á tær nógvu ósemjurnar millum Arnfinn og Hall. Teir báðir hava hvør sítt mál. Hallur brennir fyri at fáa kannabis legaliserað, meðan Arnfinn ynskir at avkriminalisera kannabis.
Teir hava sín máta at gera tingini uppá, og gjørdu valstríðið meira litríkt.
Eisini fylgja vit Arnfinni á valdegnum, tá laka úrslitið gerst greitt. Framtakið fekk bara 312 atkvøður og 0,9 prodent av atkvøðunum, og kom ikki á ting.


text:
Í sambandi við, at SEV skal gera eina vindmyllulund í Húsahaga oman fyri Tórshavn, verður eisini gjørdur ein bygningur, ið skal hýsa tilhoyrandi tøkni. Bygningurin skal m.a. hýsa eini koblingsstøð, battaríi til myllur, transformarum og einum starvsfólka- og gestahøli. Bygningurin verður ventileraður og upphitaður við eini kombineraðari hitapumpu- og ventilatiónsskipan.
Byggiharri: SEV Ráðgevarar: Árni Winther Arkitektar, LBF, PAP og SMJ Ráðgevandi verkfrøðingar Projektering: 2013-2014 Bygging: 2014-


text:
timburarbeiði
Timburarbeiði í samband við bjálving
Fleiri ynskja at bjálva loft, skilagólv, veggir o.a., men sleppa ikki ígongd, tí tey fáa ikki handverkara at gera neyðuga timburarbeiðið ið skal til, fyri at gera klárt at bjálva.
Um tú í hesum sambandi manglar handverkara, so kunnu vit møguliga hjálpa tær.
Talan kann t.d. vera um at skifta loftstiga ella væðingshurðar, gera gongubreyt á loftinum, klæða og tetta væðingsveggir etc. – alt eftir hvat skal bjálvast.
Tó átaka vit okkum ikki vanligt timburarbeiði, so sum at skifta køk, vindeygu, klædning ella tak etc.


text:
Umboðsmaðurin hevur kannað, um barnaverndartænasturnar hildu freistirnar í barnaverndarmálum, sum skuldu endurskoðast av Høvuðsbarnaverndarnevndini í tíðarskeiðinum 2014-2016/17.
Kanningin vísti, at tað alt ov ofta kom fyri, at endurskoðanarfreistirnar ikki vórðu hildnar, og vóru orsøkirnar til hetta ymiskar.
Umboðsmaðurin vísti á, at hetta als ikki er nøktandi við atlitinum at tryggja rættindini hjá foreldrum og børnum í barnaverndarmálum. Umboðsmaðurin bað barnaverndartænasturnar og kommunurnar seta tiltøk í verk fyri at tryggja, at endurskoðanarfreistirnar verða hildnar. (LUM 16/00111)
Frágreiðingin kann lesast her


text:
Í dag var prógvhandan fyri teknisku studentunum á TSK úti í Grøv. Nógv vóru komin at hátíðarhalda nýfloygdu pisurnar á tøknibreytini, og varð tað tí ein hugnalig løta við felagssangi og røðum. Eiler Poulsen, fyrrverandi næmingur á tøknibreytini, helt røðu og hugleiddi m.a. um, at hann hevði fingið nógv ymisk amboð og førleikar við sær til víðari útbúgving – men hann hevði ikki bara fingið bókliga vitan men eisini sosialar førleikar og hevði knýtt nógv góð vinarbond á tøknibreytini. Sanný Langaard, næmingur úr HT3, helt næmingarøðuna fyri pisurnar, og Marý Fjallstein Petersen fekk heiðursprógv og blómur fyri hægsta miðalkarakter og besta prógv. Hon hevði ein framúr flottan miðalkarakter upp á 12,3. Vit ynskja henni og øllum hinum pisunum hjartaliga til lukku við próvnum.
Frá vinstru á aftara rað: Djóni Hammershaimb Thomsen, Knút Joensen, Marius Johannesen, Høgni L. Poulsen, Boas Østerø, Robert F. Meinhardsson, Jónas Vágsheyg, Denis Voropaev og Tummas í Garði Mortensen.
Frá vinstru á fremra rað: Bjørt Jansdóttir, Marý Fjallstein Petersen, Hanna F. Johannesen, Sanný Langaard, Anna Kristina S. Jensen, Elsa Isaksen, Joan S. D. Hansen, Erla J. Ellingsgaard, Maria G. Magnusdóttir og Maria Müller.


text:
Í samband við at stór menning hevur verið í kappingarskóm innan frælsan ítrótt seinnu…
FÍF
-
-
Týskvøldið 27. apríl klokkan 17.00 verður ársaðalfundurin hjá Frælsum Ítrótti Føroya. Sambært lógum FÍF…
-
Frælsur Ítróttur Føroya ynskir øllum eini gleðilig jól og gott nýggjár. Takk fyri 2020,…
-
BETRI VetrarkappinginFÍFNýggjastu tíðindiRenningÚrslit
Støðurnar í Betri vetrarkappingini eftir 3 umfør
Nú Betri vetrarkappingin er farin í jólafrí eftir trý umfør, hava vit uppgjørt støðurnar…
-
BETRI VetrarkappinginFÍFNýggjastu tíðindiRenningÚrslit
Betri VK-3: Bjarki og Rebekka vunnu í Kollafirði
Í fagrasta veðri leygarmorgunin skipaði Bragdið, saman við FÍF, fyri triðja umfari í Betri…
-
Fyri kortum søkti Frælsur Ítróttur Føroya eftir samskipara at stuðla starvsnevndini í dagliga virki…
-
Venjaraskeið 14.-15. novembur, børn 7-10 ár Stað: Skúlin í Hoyvík Tilmeldingarfreist: 9. november Málbólkur:…
-
BETRI VetrarkappinginFÍFKomandi tiltøkNýggjastu tíðindiRenningUncategorized
BETRI Vetrarkappingin byrjar 7. november
Leygardagin 7. november byrjar BETRI Vetrarkappingin aftur. Sum undanfarin ár verður tað Roysnið, sum bæði…
-
Sersambandið fyri Frælsan Ítrótt í Føroyum, FÍF, søkir samskipara at stuðla starvsnevndini at røkka…
-
Altjóða luttøkaFÍFKastLandsliðLopMetNýggjastu tíðindiRenningÚrslit
DMU 2020: Føroyingar gjørdu um seg og vunnu 5 gull-, 5 silvur- og 4 bronsuheiðursmerkir
Farna vikuskifti var DMU fyri 16-22 ára gomul hildið á hugnaliga Skovdalen Atletikstadion í…


text:
Alfred Petersen
"Kirkjuliga Missiˇnsfelagi (F°roysk Kirkjulig Heimamissiˇn)" var stovna Ý oktober 1947. ═ fyrstu nevndini vˇru: Alfred Petersen, form., Valdemar LŘtzen, nŠstform., Eliesar Jacobsen, Meinhard Hansen og Christian Christiansen.
═ vit°kunum sŠst m.a., at Kirkjuliga Missiˇnsfelagi er leikmannafelagsskapur av tr˙gvandi fˇlki, sum virkar fyri Guds rÝki ß evangeliskt-lutherska lŠrugrundarlagnum hjß fˇlkakirkjuni. Felagi vil virka fyri at vekja og menna andaligt lÝv og savna b°rn og vaksin um Guds or.
Fyrstu ßrini var dentur lagdur ß missiˇnsarbeii heima ß landi og ß sjˇmansmissiˇn.
Gomul mynd ˙r Emmaus
Missiˇn Ý F°royum
Summarstevnur og ßrsm°tir hava veri fastir tŠttir hv°rt ßr.
Annars hava tr˙boarar ferast kring landi til missiˇnsvikur og m°tir.
Kirkjuliga Missiˇnsfelagi hevur °ll ßrini havt gott samstarv vi missiˇnsfel°g Ý grannalondunum.
TÝ hevur veri lŠtt at fßa gestatalarar hendavegin, bŠi til stevnur og m°ti kring landi.
Felagi hevur sÝan byrjan givi ˙t "Kirkjuligt Missiˇnsbla", hv°rs endamßl er at boa ori um frelsuna Ý Jesusi og greia frß arbeinum.
Eisini er ein kalendari komin ˙t °ll ßrini vi einum skriftstai hv°nn dag.
Sjˇmansmissiˇn
F°roysk sjˇmansmissiˇn byrjai Ý 1923, tß sjˇmansstova var latin upp Ý ReykjavÝk Ý ═slandi. Hv°rt ßr fyri 2. heimsbardaga fˇru f°royingar yvir at hava stovuna opna saman vi f°royavininum, Jˇhannesi Sigurssyni.
Annars hevur sjˇmansmissiˇn veri rikin Ý Patreksfj°rinum og Vestmannaoyggjunum Ý ═slandi, Ý F°royingahavnini og Ravn Stˇroy Ý Gr°nlandi og Ý Aberdeen Ý Skotlandi.
Fiskaraheimi
═ Ravn Stˇroy var "Fiskaraheimi" reist vi m°tisali, k°ki, kaffistovu og fřra k°mrum.
Sjˇmanstr˙boarar hava veri Alfred Petersen, Meinhard Hansen, Hans J. Ellingsgaard, Esmar A. Jacobsen og Petur Petersen.
At senda sjˇmanstr˙boarar til st°, har nˇgvir f°royskir sjˇmenn vˇru, helt uppat fyrst Ý sjeytißrunum, tß f°royskir fiskimenn fˇru at troyta arar leiir og heimafiskiskapurin gj°rdist ein třandi partur av okkara fiskivinnu.
Tß var Ý stain fari undir at leggja bˇkapakkar vi gˇum kristiligum lesnai umbor ß skipini.
Elsa Jacobsen og Doris Heinesen inni hjß Tsehay Tolessa
Missiˇn ˙ti Ý heimi
Gleiboskapurin er ikki bara fyri f°royingar.
TÝ var arbeii hjß Kirkjuliga Missiˇnsfelagnum Ý 1960 vÝka til eisini at umfata heidningamissiˇn.
Tß var Elsa Jacobsen ˙r G°tu send ˙t sum tr˙boari til Etiopia.
═ 1971 var eisini Doris Heinesen ˙r KlaksvÝk send ˙t.
Hetta var gj°rt Ý samstarvi vi Luthersk Missionsforening Ý Danmark.
Ein ßrgangur av bÝbliusk˙lanŠmingum
═ 1991 tˇk Kirkjuliga Missiˇnsfelagi fÝggjarligu ßbyrgdina av bÝbliusk˙lanum Ý Gidole eftir ßheitan frß Norsk Luthersk Misjonssamband. Fyri kortum er sk˙lin fluttur til Arba Minch.
Fyri tÝina hevur felagi ikki nakran f°royskan tr˙boara Ý Etiopia, men Ýgj°gnum stuulin til bÝbliusk˙lan eru vit vi til at senda fleiri etiopiskar tr˙boarar ˙t til teirra egna fˇlk anna hv°rt ßr.
Tey eru kalla til tŠnastu av Luthersk Missionsforening Ý Danmark, men Kirkjuliga Missiˇnsfelagi stendur eisini aftanfyri tey, bŠi fÝggjarliga, andaliga og menniskjaliga.
Missiˇn Ý Danmark
┴rant Johannesen var settur sum tr˙boari felagsins Ý Keypmannahavn Ý 1996. Uppgßvan fevndi serliga um f°royskar sj˙klingar og teirra avvarandi, men eisini um f°royingar annars.
┴ri eftir tˇk ┴rant vi starvi Ý Arkini Ý Esbjerg, sum Luthersk Missionsforening rekur. Men samstundis arbeiir ┴rant eisini millum f°royingar Ý Esbjerg, m.a. vi at hava f°royskan sunnudagssk˙la, og hesum arbeii hevur Kirkjuliga Missiˇnsfelagi stula.
┌tvarpsmissiˇn
═ fyrstu syftu galt samstarvi barnasendingina "Popcorn", men seinni er samstarvi vÝka til eisini at fevna um familjusendingina "TÝ okkara".
Hesar bßar sendingar rinda vit fyri eina fer um vikuna.
Leguh˙si "LÝvd"
Leguh˙s
Av tÝ at t°rvur hevur veri ß egnum h˙si til legur fyri b°rn og ung, bÝbliuskei og onnur tilt°k, keypti Kirkjuliga Missiˇnsfelagi eini seth˙s Ý HaldarsvÝk Ý 1982 til endamßli.
H˙si fekk navni "LÝvd" og virkai til 2001, tß avger var tikin um at selja. H˙si var tß Ý vßnaligum standi og mett var ikki rßiligt at nřta nˇgvan pening til ßb°tur.
Bˇkaforlag
Forlag Kirkjuliga Missiˇnsfelagsins hevur veri virki heilt frß byrjan. Serliga Ý 60'ßrunum og 70'ßrunum kom nˇgv ˙t, bŠi třddar b°kur og b°kur skrivaar ß f°royskum.
Serliga var Esmar A. Jacobsen Ýin at třa og geva ˙t gˇar og uppbyggjandi b°kur, m.a. hjß ěivind Andersen og C.O. Rosenius. Fleiri av bˇkunum eru til keyps enn.
___
N°kur n°vn
Formenn hjß Kirkjuliga Missiˇnsfelagnum sÝani stovnan hava veri Alfred Petersen (1947ľ1963), Petur Petersen (1963ľ1970), Hans J. Ellingsgaard (1970ľ1988), Esmar A. Jacobsen (1988-1999), Jßkup Olsen (1999-2003) og Justinus Poulsen (2003- ).
Til 1976 hevi formaurin dagligu leisluna av arbeinum hjß felagnum, men Ý 1976 var ein missiˇnsleiari settur at taka sŠr av dagligu leisluni.
Missiˇnsleiarar hava veri: Esmar A. Jacobsen (1976-1988), ┴rant Johannesen (1988-2004) og ěssur Kj°lbro (2004-2006).
Tey, sum nevnd eru omanfyri Ý sambandi vi sjˇmansmissiˇn, heidningamissiˇn og missiˇnsarbeii Ý Danmark, hava eisini - Ý st°rri ella minni mun - virka sum tr˙boarar heima. Afturat teimum hevur eisini Absalon Matras veri tr˙boari Ý n°kur ßr.
Seinastu ßrini hevur eingin l°ntur tr˙boari veri Ý starvi hjß felagnum, men umframt missiˇnsleiaran hava fleiri haft m°ti, ungdˇmsm°ti og bÝbliutÝmar kring landi.


text:
Talgilda tín bý: 50.000 kr. at vinna20. september 2018
‘Talgilda tín bý’ verður í Sjóvinnuhúsinum fríggjadagin og leygardagin 21.- 22. september. Her kunnu øll møta upp og arbeiða við hugskotum til. hvussu Tórshavn kann gerast ein betri býur við talgilding og tøkni. Tær nýtist ikki at hava nakað hugskot við. Tú kanst arbeiða saman við øðrum ella fáa ein mentor at hjálpa tær at arbeiða við hugskoti, sum tú so letur inn.
50.000 krónur verða lætnar til besta hugskotið. Eisini lata Betri og Føroya Tele hvør sín eykavinning á 5000 kr. til nr. 2 og 3.
Meldið til her
Skráin fyri tiltakið í Sjóvinnuhúsinum:
Talgilda tín bý – skrá endalig


text:
Oktober
15. juli
12-24
14.000 kr.
Endamálið er, at tann lesandi fær vitan og førleikar til at vegleiða námsfrøðingalesandi við støði í krøvunum til starvslærurnar á námsfrøðingaútbúgvingini.
Skeiðið er eitt eftirútbúgvingartilboð til námsfrøðingar.
Tá ið skeiðið er lokið, skal tann lesandi verða førur fyri at:
Skeiðið verður skipað við 10 temamodulum.
Undirvísingarhátturin er undirvísing, fyrilestrar, bólkaarbeiði, casearbeiði, framløgur, vegleðing av starvslærulesandi, eftirmeting av starvslærulesandi og sjálvlestur.
Til tess at verða upptikin til krevst prógv sum námsfrøðingur umframt minst 2 ára starvsroyndir um námsfrøðingur.
Próvtøkan er portfolio og munnlig framløga. Nærri kunning er í serstøkum skjali, sum verður útflýggjað við skeiðsbyrjan.
Próvtøkan er staðið/ikki staðið og fer fram við innanhýsis próvdøming.
Meiri kunning fæst við at venda tær til Anniku Antoniussen á AnnikaA@setur.fo.
Les meiri her.
Oktober
15. juli
12-24
14.000 kr.


text:
Góðu KÍ-arar, Klaksvíkingar og norðingarHjartaliga tillukku við KÍ, nú felagið fyllir 100 ár. Hetta er ein stórur dagur fyri KÍ, og hetta er eisini ein stórur dagur fyri ítróttin í Føroyum.
KÍ hevur altíð millum manna verið roknað sum eitt av teimum stóru – og hevur eisini verið tað. Altíð frammalaga og altíð ført fyri at gera vart við seg, har tað hevur verið við.
Í øllum deildum er Klaksvíkar Ítróttarfelag ført fyri at gera seg galdandi, og hjá øllum er tað ein heiður fyri seg at fáa nakað burtur úr dysti móti KÍ – tey flestu eru fegin, eydnast teimum onkuntíð at fáa annað stigið.
Ítróttarsamband Føroya skal eisini her bera KÍ eina stóra tøkk fyri stuðul øll árini síðani 1939, tá ÍSF varð sett á stovn. Frá fyrsta degi sóu norðoyingar týdningin av at fáa samskipað ítróttin í Føroyum, og saman við øðrum vóru teir við til at leggja lunnar undir ÍSF. Og síðani hava teir altíð verið millum bestu stuðlarnar hjá ÍSF, og teirra partur hevur ongantíð ligið eftir. Tað sama skal eisini sigast um hini feløgini, tit hava her norðuri.
Klaksvíkingar hava eisini øll árini verið við til at mynda ÍSF í nevnd, stjórn og arbeiðinum yvir-høvur. Undangongumaðurin á so mongum økjum, John Reid Bjartalíð, sat í mong ár sum limur í aðalstjórn ÍSF, og eisini aðrir hava verið við til at laga manngarð um ítróttin í Føroyum. Formannin í Fótbólssambandi Føroya, hava tit átt í mong ár – ikki minst, nú fótbólturin seinni árini hevur staðið fyri so stórum avbjóðingum, ið eingin áður hevði droymt um fóru at koma.
At KÍ hevur eina glæsiliga fortíð, finna vit so mong prógv fyri gjøgnum hesi 100 árini. Men í øllum hesum hava tit ongantíð læst tykkum føst í fortíðina. Framtíðin hevur altíð staðið frammalaga, og tit hava dugað at sæð týdning í, at ungfólk tekur við, har teir gomlu sleppa. Ungdómurin og gott ungdómsarbeiði eru grundvøllir undir framtíðini hjá KÍ, ja, hjá Klaksvíkini sum heild.
Tað er gott at eiga minni um góðar gamlar dagar, men ikki minni hevur tað týdning at duga og tora at hyggja frameftir. Á mongum økjum hava tit átt undangongufólk, og tey koma tit eisini framyvir at eiga. Eingin ivi er um tað. Tí er tað við góðum vónum og stórum spenningi, at vit kunnu líta frameftir, hóast tað á so mongum øðrum økjum í landi okkara kann síggja so dapurt og trupult út. Latið ongantíð hetta framskygni gleppa tykkum av hondum, men leggið doyðin á at bera tann arvin víðari, ið teir gomlu gjøgnum hesi 100 árini hava lagt tykkum í beinið.
Í minum arbeiði sum forseti í Ítróttarsambandi Føroya og við mentunarpolitikki havi eg sæð, at eingin ivi er um tann týdning, tað hevur fyri trivnað og menning í landi okkara, at vit eiga ein virknan ungdóm, sum ikki sparir seg, men vil leggja tíð og mátt í at røkja tann mentunararv, ið sprottin er úr føroyskum jørðildi. Ei heldur eiga vit at gloyma ella undirmeta tann týdning, tað hevur at tilevna allan tann mentunarliga og ítróttarliga íblástur, sum kemur uttaneftir, og sum vit tann vegin kunnu geva ein seregnan føroyskan dám.
Vit, sum fáast við ítrótt og tískil hava dagligt samband og samstarv við ta fjøld av fólki í øllum aldri, ið er virkin innan ítróttin – serliga ungdóm, kvinnu sum mann – undrast og fegnast støðugt yvir, hvussu eldhugi og sjálvsofran kunnu flyta fjøll – og gera tað!
Við hesum fáa orðum vil eg fegin ynskja Klaksvíkar Ítróttarfelag hjartaliga tillukku við teimum 100 árunum og allan góðan byr framyvir.
Heðin Mortensen
ÍSF forseti


text:
Á fundi í morgun hevur nývalda stýrið í Kommunufelagnum skipað seg. Stýrið skipaði seg við Heðini Mortensen, borgarstjóra í Tórshavn sum formanni og við Torbjørn Jacobsen, borgarstjóra í Runavíkar kommunu sum næstformanni.
Í nývalda stýrinum sita hesi 13 umboð:
Heðin Mortensen, Tórshavnar kommuna, formaður
Tórbjørn Jacobsen, Runavíkar kommuna, næstformaður
Karl H. Johansen, Klaksvíkar kommuna
Per Martin Gregersen, Eysturkommuna
Bjarni Prior, Vága kommuna
Davur Juul, Fuglafjarðar kommuna.
Jógvan Kruse, Sunda kommuna
Kristin Michelsen, Tvøroyrar kommuna
Bjarni Johansen, Vágs kommuna
Pauli T. Petersen, Vestmanna kommuna
Jóanis Lisberg, Fámjins kommuna
Súni í Hjøllum, Nes kommuna
Heri Sverrason, Sands kommuna
Nývalda stýrið hevur longu sín fyrsta regluliga fund komandi fríggjadag 15. januar.
Kommunufelagið


text:
25. december 2014
Felagstúrur 2 dag
Sum siður er skipar felagið fyri felagstúri 2 dag, vegna tað at húsið er upptikið hendan dagin byrjar túrurin frá Reiðhøllini kl 11. Altso ikki undir Kleynisvarða sum vanligt er, men frá høllini. Tá vit koma aftur frá túri, verður borðreitt við ræstari súpan inni í Reiðhøllini !
Takk fyri gott arbeiði ítróttini at frama Hjalmar
Sjálva Jólaaftansmorgun vóru umboð fyri Ríðisamband Føroya og Føroya Ríðingarfelag á gátt hjá Hjalmari Petersen og konuni Majbritt, í stásiligu
24. december 2014
Abonner på: Indlæg (Atom)


text:
So er árliga Kalsoyar Renningin aftur á skránni. Leygardagin 20. september skipar Treysti fyri áttandu ferð fyri sera vælumtóktu Kalsoyar Renningini, har runnið verður frá ferjuleguni á Syðradali til Trøllanes.
Byrjað verður frá ferjuleguni á Syðradali…
…og málið er á Trøllanesi
Eins og undafarin ár, so verður talan ikki um eina rennikapping, men um ein hugnaligan rennitúr. Onkur gongur og onkur tekur eisini túrin á súklu. Undirtøkan hevur altíð verið góð, og øll eru á einum máli um, at hetta er ein super túrur, sum eigur at verða á hvørjum ári. Vit royna tí aftur í ár, sjeynda árið á rað, og vóna at luttøkan verður góð.
“Sam” (Jósup) siglir av Klaksvík kl. 10.00 til Syðradals, og verður byrjað at renna næstan beinanvegin komið verður í land á Kalsoynni. Runnið verður frá ferjuleguni og norður til Trøllanes. Teinurin norður til Trøllanes er 16,5 kilometrar og verður runnið ígjøgnum allar fýra tunnlarnar. Luttakararnir verða tí bidnir um at hava lummalykt/pannulykt við. Teinurin áðrenn fyrsta tunnilin er umleið 7 kilometrar. Á restini av teininum er størri parturin ella umleið 5,5 kilometrar í tunnli. Í øllum tunnlunum eru refleksskeltir í síðunum, sum hjálpa væl tá ein hevur lykt. Allir tunlarnir hava mótbrekku á veg norðureftir. Mótbrekkunar í tunlunum blíva flatari fyri hvønn tunnil á veg norður. Vegbreytin í onkrum tunnli er nokkso ósløtt, og tí verða rennararnir bidnir um at vísa varsemi.
Tá komið er í mál á Trøllanes verður gott ábit, kaffi/te og køkur at fáa í vakra gamla skúlanum har.
“Sam” (Jósup) siglir av Syðradali aftur kl. 14:30 og kl. 17:35.
Fyri tey í hava hug at fáa nakað eyka burturúr hesuferð, so verður skipað fyri útferð til Mikladals at vitja “Kópakonuna”, og har ferð Markus Í Norðnástovu at fortelja sagnina um Kópakonuna. Í Mikladali verður eisini kaffi og okkurt afturvið at fáa. Bygdaleiðir bussurin koyrir kl. 17.05 úr Mikladali.
Tilmelding fer fram á heimasíðuni hjá FÍF (www.fif.fo), undir tilmelding og har kann bert gjaldast við gjaldskorti (DANKORT). Freistin at melda til er úti hóskvøldið 18. september á miðnátt !
Luttakast kann í tveimum.
1. Kalsoyar Renning kr. 150,-
2. Kalsoyar Renning + Kópakonan kr. 200,-
Um tit hava spurningar kunnu tit ringja til Gutta á 230210.
Minnast til: Lummalykt/pannulykt, endurskin og skiftiklæðir.
Myndir Kalsoyar Renningin 2013


text:
Landsdansistevnan 2010,
hildin í Skopun
Góðu tit øll,
fyrireikararnir úr Sandoynni og øll tit, ið higar eru komin á
landsdansistevnu.
Ja, so eru vit aftur
samlaði til landsdansistevnu, hesuferð sum gestir hjá dansifeløgunum í
Sandoynni, Leikum Fagurt og Stígum Fast. Landsdansistevnan er eitt stórt tiltak
og krevur nógv av fyrireikarunum. Nógv er at leggja til rættis og nógv at síggja
til. Innbóðingar at senda, skrá at leggja, sangir at prenta, ferju at sigla,
borð at seta upp og nógv annað.
Eg kann ætla, at tit hava
havt nokk at síggja til, tit, ið eru vertir. Vegna Sláið Ring skal eg takka
tykkum fyri, at tit hava átikið tykkum landsdansistevnuna
2010.
Nú so mong eru samlaði
her, fari eg at nýta høvið, at taka fram ymiskt av tí, sum nevndin í Sláið Ring
arbeiðir við.
Fleiri mál hava verið
frammi í seinastuni, eitt teirra er málið um at fáa fleiri búðarvísur at velja
ímillum. Hetta hevur fingið nakað av umrøðu og eg tori at siga positivari umrøðu
og øll positiv umrøða er mennandi. M.a. skipaði Sláið Ring fyri fundi í
Miðlahúsinum, har uml. 80 fólk tóku lut. Hesin fundurin var sera væleydnaður.
Fleiri av luttakarunum tóku orðið og vit fingu eisini fleiri sjónarmið. Felags
fyri øll var, at fólk høvdu eina meinging um brúðardans. Gjøgnumgangandi temaið
var tygn og virðing í brúðardansinum. Fólk vórðu eisini samd um, at eingin fer
at velja eina brúðarvísu, ið honum ella henni ikki dámar og tí vilja vit altíð
fáa eina brúðarvísu, ið vendir sær til brúðarparið við tygn og
virðing.
Higartil eru trý uppskot
løgd út á heimasíðuna hjá Sláið Ring. Enn er møguleikin opin at koma við fleiri
uppskotum og at gera viðmerkingar ella ummæli, til tær, ið longu eru lagdar
út.
Eitt mál sum hetta, meti
eg, verður ment í fleiri stigum. Byrjan, har tankarnir verða bornir fram og
royndir gjørdar at lýsa málið og endamálið. Umrøðan og viðgerðin millum fólk,
sum førir nærri endamálinum. Tankar sum ástøði undir yrkingum og lagi, nýggj
umrøða av innkomnum uppskotum, nýggir – møguliga broyttir tankar, møguliga
fleiri uppskot og til seinast tað avgerandi, verða tey nýggju uppskotini vald
til at brúka.
Eg rokni við og vænti, at
hetta málið er í eini búningartíð, og at tað kemur framaftur seinni. Og møguliga
koma eisini fleiri uppskot inn. Kanska eisini uppskot um
løg.
Eitt annað mál, ið hevur
verið uppi á nevndarfundum og í samrøðum er roynd at fáa samstarv við Kringvarp
Føroya, um felags áhugamál – føroyskum dansi at frama. Kringvarpið fær fleiri
sera áhugaverdar sendingar, sum hava nógvar lurtarar og Sláið Ring sær møguleika
fyri, at fleiri fáa kunnleika til dansin og kvæðini og hetta skuldi so sást
aftur millum dansifólkið og vónandi eisini í feløgunum.
Eg meti, at sjøtul er
settur á og verður flógvin rætt drigin, kann munagott samstarv og arbeiði
spyrjast burturúr. Men einki er sjálvsagt og so eisini her. Vit mugu liggja
framvið og arbeiða við málinum.
Dansináttin, sum hevur
væl yvir 20 ár á baki, verður í ár leygarkvøldið 17. juli kl. 21.00 í
Norðurlandahúsinum. Hetta er samstarv millum Norðurlandahúsið og Sláið Ring og
helst ætlað bæði okkara fólki og gestum, ið eru og vitja. Ymiskt er hvussu hesi
dansikvøldini hava verið, men samanumtikið hava tey verið føroyskum dansi at
frama. Eg fari at bjóða øllum vælkomnum og vónadi verða vit fleiri, ið leggja
leiðina í Norðurlandahúsið leygarkvøldið 17. juli.
Í nevndin hava vit lagt
stóra orku í at fáa eina nýggja heimasíðu, har øll feløgini kunnu fáa møguleika,
at ráða yvir einum teigi, har tey kunnu leggja upplýsingar um nevnd, dansiskrá
og tiltøk. Ætlanin er, at feløgini skulu velja ein persón, ið fær ábyrgdina fyri
síðuni. Eg fari tí í kvøld at heita á feløgini, um at velja ein ábyrgdarpersón
og fari at biðja tey um at senda navnið á viðkomandi og e-post adressu inn til
Sláið Ring á heimasíðuni www.sr.fo.
Vit venda so aftur og
upplýsa um hvussu síðan skal brúkast. Málið verður eisini við á komandi
aðalfundi, ið verður um miðan september.
Samstarv við hini
Norðurlondini
Sláið Ring er limur í
Nordlek, sum er Norðurlendskur felagsskapur, ið vil virka fyri at halda og
fremja fólkadansin í Norðurlondum.
Til Havleik 2008 vóru
uml. 300 útlendingar og er tað, nakað minni enn í 2002.
Til Nordlek í Stavanger í
2000 luttóku uml. 70 úr Føroyum. Í Næstved í 2003 vóru uml. 50. Vit luttóku ikki
í 2006. Í fjør varð Nordlek hildið í Lahtis í Finnlandi og vóru vit uml. 30
luttakarar. Nú í juli mánaða skipar Ísland fyri Ísleiki og hava uml. 25 teknað
seg. Sum tit hava lagt til merkis, so er undirtøkan fallandi fyri hesum
tiltøkunum. Hvat tað hevur at tíða fyri samstarvið við Nordlek ella fyri Sláið
Ring, dugi eg ikki at siga, sum er. Men vit eiga at hava hetta í huganum, tá vit
líta frameftir.
Barna og
ungdómsdansurin
Her meti eg, at tað
arbeiðið sum feløgini og Sláið Ring leggja í barnadansin, sæst væl aftur. Til
seinastu barnadansistevnuna, ið var á Eiði fyri trimum vikum síðani vóru uml.
450 luttakarar. 350 børn og 100 vaksin.
Í vetur skipaði
Klaksvíkar Dansifelag fyri tiltakið fyri ung og fekk tað eisini góða undirtøku
úr fleiri støðum í landinum.
Eg meti tað soleiðis, at
her hava vit viðrák, sum vit eiga at brúka.
Tó vil eg eisini vísa á,
at vit eiga at geva okkum tíð og ikki fara skjótari fram, enn vit øll kunnu
fylgja við.
Sjálvur fari eg at takka
tykkum øllum, sum hava verið við til barnastevnurnar líka frá byrjan fyri 7 árum
síðani og til dagin í dag. Og til tykkara, ið hava barnadans: Haldið á tí tað
lønar seg. Og til tykkara, ið hava ætlanir um at taka hendan táttin upp: Hetta
loysir seg væl og gleðin við at vera saman við børnunum í dansinum
fløvar.
Eg skal eisini nevna, at
komandi Norðurlendska barnadansistevnan, Barnlek, verður í Skive í Danmark frá
13. til 17. juli næsta ár.
Upptøkur til
Kringvarpið
Eg fari her til endans
enn einaferð at heita á feløgini um antin einsamøll ella saman við ørðum, um at
fáa gjørdar upptøkur við kvæðum og vísum. At hava nýggjar upptøkur er av
alstórum týdningi fyri menningina av dansinum. Tey ungu og tey, ið ikki kenna
til dansin, eiga at kunna síggja samtíðarfólk í dansinum.
Nakað um
landsdansistevnuna
Endamálið við
landsdansistevnuni er sjálvsagt, at fólk við somu áhugamálum kunnu koma saman.
Her hittast fólk, heilsast, fáa vinir, skifta orð um mangt og hvat, og oftani
fellir prátið eisini á dans og kvøðing,
kvæði og vísur. Slíkar samrøður eru
sera gevandi. Tú hoyrir hvat onnur fáa butrur úr kvæðum, sum tú eisini
kennir og sum tú leggur annað í enn tey. Tey hoyra tína søgu og saman skapa tit
eina nýggja.
Slíkar samrøður geva
íblástur og stymbra, bæði í dansinum og í gerandisdegnum.
Høvuðspunktið á
Landsdansistevnuni er sjálvur dansurin og hann gleða vit okkum til, eisini í
kvøld og í nátt.
Við rokkin teir stóðu
– kvæðini
kvóðu.
Søgan varð
søgd
um kærleik og
brøgd
Í skíming tey
sótu
– hendurnar
lótu.
Tankarnir reika í
loftinum víða
– tey fyri sær síggja í
líðum teir ríða.
Vit í stórum ljósum
dansistovum,
somu kvæði kvøða og somu
søgu siga.
Hvussu berast tey í okkar
huga
– ríða teir á sýnini í
skærum morgunroða.


text:
Um Búskaparráðið hevur rætt í sínum metingum, kunnu vit vanta enn eina sosialistiska skatta- og avgjaldsøði frá samgonguni longu í heyst. Tað verður fráboða í Játtarkørmunu
m hjá landsstýrinum.
Kristina Háfoss, landsstýrikvi
Búskapurin eigur at byggja á trygga grund, men vinstrahallu flokkarnir, Framsókn, Javnaðarflokkurin og Tjóðveldi hava bygt eitt búskaparligt korthús. Vakurt og lovandi, men bert eitt lot ímóti og tað fellur.
Um metingarnar hjá Búskaparráðum eru rættar, so verður hall á fíggjarlógini fyri næsta ár. Í Játtanarkørmunum hjá landsstýrinum veður fráboða, at um inntøkumetingarnar hjá Háfo
Heldur enn at steðga útreiðslugildinum, ætlar landsstýrið koma við nýggjari skatta- og avgjaldsøði á føroysku familjurnar og vinnuna.
Jørgen Niclasen, form. Fólkafloksins


text:
7924.14 - Starvslæra í filmi
Skeiðsnummar
7924.14
Heiti
Starvslæra í filmi
ECTS
6
Fortreytir
Treytin fyri at taka skeiðið er, at tann lesandi hevur staðið skeiðið 7290.14 Filmur.
Endamál
Málið við starvsvenjingini er at royna undirvísing í filmgreining í verki. Málið er at greina filmar saman við næmingunum og m.a. fáa greiði á, hvussu væl tað hepnast at greiða frá amboðunum, hvussu væl næmingar megna at brúka greiningaramboðini, og á hvørjum torleikastigi arbeitt eigur at vera.
Innihald
Starvsvenjing, har tey lesandi taka støði í skrivliga próvverkevninum, sum tey hava skrivað í skeiðinum Filmur 7290.14. Vegleiðing um frálærutilfar, skrá og frálæru. Eftir starvslæruna fyrireika tey lesandi eina munnliga framløgu um starvslæruna
Læru- og undirvísingarhættir
Tey lesandi eru í starvsvenjing í 2 vikur, har tey undirvísa einum 7., 8., 9. ella 10. fólkaskúlaflokki í 10 tímar hvørja viku.
Læruúrtøka
Lesandi, ið hevur staðið starvslæru í filmi sum part av BA-prógvi á Námsvísindadeildini, hevur, tá ið skeiðið er lokið, fingið grundleggjandi innlit í frálæru av filmgreining fyri fólkaskúlanæmingar. Við hesari vitan skal tann lesandi duga at: • flætta filmar inn í fólkaskúlaundirvísing • at gjøgnumføra og eftirmeta undirvísingargongdir í filmi, sum tey lesandi hava fyrireika í skeiðinum Filmur 7290.14
Próvtøkuháttur
Góðkenna starvslæruna
Próvdøming
Innanhýsis
Próvtalsstigi
P-talsstigin
Ábyrgd
Elin Hentze


text:
Nú eitt lógaruppskot um “fyrisiting av sjófeingi” er lagt fram aftan á tíggju ár, stingur ein keðiligur spurningur seg upp: hvat kann ætlanin vera við at noyða tær fremstu fyritøkurnar í fiskivinnuni at skerja sítt virksemi so munandi?
Nú er at spenna trygdarbeltið og ikki at vera fyri, tí oman av tindum er komið eitt ódefinerað nýyrði yvir Føroya land: sjófeingi. Í uppskoti til lóg um “fyrisiting av sjófeingi” vil onkur eftir øllum at døma leggja nýggjan sjógv millum vinnuliga og politiska stætt, og førka seg enn longur frá tí veruleika sum fólkið úti kring oyggjarnar livir undir.
Hetta er ikki ein greining av øllum uppskotinum men heldur ein fyribils viðmerking til ávísar partar av tí. Sjálvur málburðurin kundi bent á at her snýr tað seg ikki bara um at so ella so niðurminka ella fremmandgera fiskivinnuna, men eisini um at tyngja hana við nýggjum reguleringum og paragrafum og strammingum, hvør skal siga: her má eingin ivi vera um at tann ið vágar sær at fáast við fiskivinnu skal so sanniliga eisini fáa ríkiligt av extraordinerum krøvum við innbygdum hóttanum um avtøku av loyvum.
Vónandi verður bøtt um hetta undir teimum komandi tveimum-trimum vikunum meðan uppskotið er til hoyringar.
Málbrúkið er eitt. Sjálvt innihaldið er annað og meira, og har sker ymiskt í eyguni hjá teimum ið varða av og liva í vinnuni. Ikki nógv er at síggja til tað sum kom frá Nýskipanarnevndini — hvat so endamálið var við at seta ein tílíkan bólk av serfrøðingum. Hinvegin er tað løgna hugtakið við uppboðssølu av fiskirættindum hevjað upp til eitt megintema, har ymiskir prosentpartar av veiðini eftir ymiskum fiskasløgum skulu seljast via uppboð. Í stuttum er talan um sera umfatandi partar av veiðini, og ásetingarnar um hvussu nógv av hvørjum fiskaslagi ið skal á uppboðssølu tykjast heldur enn ikki fløktar; sambært metingar skulu heilt upp til eini 60% av verandi rættindum til at veiða sild seljast um alment uppboð.
At mótstøðan ímóti hesum uppboðssølu leisti alla tíðina hevur verið stór, serliga í vinnuni men eisini í samfelagnum yvirhøvur, tykist ikki at hava rinið við hjá teimum ið hava orðað uppskotið.
Samstundis er uppskotið, beint ímóti tilmælinum hjá Nýskipanarnevndini, væl stappað við orðingini “ogn Føroya fólks” hóast eingin enn heilt tykist hava skilt hennara neyva lógarliga týdning.
Miðsavning?
Men tað sum hevur sent ein skelk gjøgnum serliga uppsjóvarvinnuna, er ein nýggj anti-trust regla sum við garanti, um hon ikki verður broytt, illa kann annað enn innibera eina beinleiðis niðurlaging av teimum leiðandi fyritøkunum í fiskivinnuni. Tað er ringt at síggja endamálið við hesum, tá hugsað verður um hvussu lítið samfelag tað føroyska er og hvussu fjølbroytt og breið luttøkan í fiskivinnuni, herundir uppsjóvarvinnuni, í veruleikanum er, samanborið við onnur lond.
Mynd:
Verksmiðjutrolarin Norðborg við bryggju í Klaksvík – Mynd:24.fo.


text:
Kanska eru tær fleiri, men higartil vita vit so um 3 føroyskar heimasíður: Sjóndepilin, portal.fo og Ljóðbókasíðan, sum geva lesarum sínum høvi at hoyra teirra greinar lisnar upp við nýggju føroysku teldutaluni “Hanus”. Hetta er eitt sera hent og ómaksleyst amboð hjá lesi- og sjónveikum lesarum at brúka.
Tað er Sjóndepilin, ið hevur ment teldutaluna Hanus og knýtt saman við programminum ReadSpeaker er úrslitið heilt einastandandi. Tað er sum at hoyra útvarpið lesa tíðindi.
Tað er at vóna at fleiri føroyskar heimasíður framyvir vera at síggja, ella kanska rættari sagt at hoyra, við hesum møguleikanum.


text:
Gjaldsjavni
Gjaldsjavnin er ein uppgerð av viðskiftunum millum Føroyar og umheimin í eitt ávíst tíðarskeið. Eitt nú lýsir gjaldsjavnin samlaða handilin, Føroyar hava við umheimin, umframt hvat vit eiga og skylda uttanlands.
Rakstrarviðskifti gjaldsjavnans, eisini nevnd leypandi postarnir á gjaldsjavnanum, hava fylgjandi bólking:
- Vøruhandil er inn- og útflutningur av vørum.
- Tænastuhandil er inn- og útflutningur av tænastum
- Inntøkuflytingar eru ein samanteljing av lønarflytingum og ognarinntøkum.
- Lønarflytingar eru keyp og søla av arbeiðsmegi millum Føroyar og umheimin. Lønarinntøkan stavar frá útlendskum arbeiðsgevarum, herundir m.a. DIS, NIS, útlendsk fiskiskip og frálandavinnu (supplyskip o.a) umframt arbeiði á landi, t.d. handverkarar. Lønarútreiðsla er lønir goldnar útlendingum frá føroyskum arbeiðsgevarum.
- Ognarinntøkur er uppgerð av inntøkum og útreiðslum, ið stava frá fíggjarogn. Fíggjarognir verða bólkaðar í beinleiðis íløgur, virðisbrøv, innlán og útlán.
- Rakstrarflytingar eru veitingar til og úr útlondum, har onki beinleiðis arbeiði ella annað avrik er knýtt at flytingini. Dømi um tílíkar flytingar eru ríkisveitingar, eftirlønir og endurtryggingargjøld.
Verða kapitalflytingarnar lagdar aftur at rakstrarviðskiftum gjaldsjavnans, fæst fíggjarkravið. Kapitalflytingar broyta ogn og skuld hjá føroyingum uttanlands.
Sí eisini síðurnar Uttanlandshandil við vørum, Uttanlandshandil við tænastum, umframt Innflutning av vørum og Útflutning av vørum.
Uppgerð av ogn og skuld lýsir, hvat føroyingar eiga og skylda uttanlands. Nettoognin er munurin ímillum ogn og skuld. Er nettoognin positiv, merkir hetta, at tað er umheimurin, ið hevur skuld til Føroya. Broytingar í nettoognini frá einum ári til annað samsvara við fíggjarkravið. Uppgerðin lýsir fíggjarstøðuna hjá Føroyum í mun til umheimin við ársenda á hvørjum ári. Tey fíggjarsløgini, ið tilsamans mynda uppgerðina av ogn og skuld eru:
- Beinleiðis íløgur, har einstakur íleggjari eigur meira enn 10% av partapeninginum.
- Partabrøv, íløguprógv og líknandi, ið føroyingar eiga uttanlands og útlendingar eiga í Føroyum.
- Lánsbrøv, ið føroyingar eiga uttanlands og útlendingar eiga í Føroyum.
- Vøru- og tænastukredittir, ið lýsa, hvat føroyingar skylda uttanlands, og hvat teir eiga til góðar í sambandi við inn- og útlflutning.
- Innlán er uppsparing hjá føroyingum uttanlands ella uppsparing hjá útlendingum í Føroyum. Her kann eisini vera talan um veiting av trygd (garanti í sambandi við vørukeyp o.a.)
- Útlán, ið er uppgerð av útlendskum lánum til føroyingar (íroknað kredittfeløg) til privat og vinnulig endamál. Tað sama ger seg galdandi hjá føroyskum fíggjarstovnum, sum veita umheiminum lán.
- Virðisbroytingar, feilir og ótalt.


text:
Á bygdarráðsfundi í Nes kommunu 26. Juni 2017 samtykti bygdarráðið at fara undir 2 nýggjar útstykkingar. 8 grundstykkir norðureftir frá verandi Gaddavegi og 8 grundstykkir norðureftir frá verandi Høganesvegi. Nes kommuna fer nú undir eina tilgongd at ogna sær økini, at tekna og gera ætlan fyri útstykkingarnar. Nú er møguleiki at seta seg uppá ein tilmeldingarlista.
Tilmeldingarlistar:
Hóast útstykkingarnar ikki eru klárar, er nú møguleiki fyri at seta seg uppá ein tilmeldingarlista til hesi grundstykkir. Tá útstykkingarnar eru endliga projekteraðar og góðkendar, verður lutakast millum tey fyrstu á tilmeldingarlistunum, um hvat fyri grundstykki tey fáa.
Fyri at koma á tilmeldingarlistan, og tryggja javnbjóðis møguleika, eru niðanfyri settu treytir galdandi:
– Tað eru 2 tilmeldingarlistar: 1. Gaddavegur og 2. Høganesvegur
– 18 ára aldursmark er fyri at koma á tilmeldingarlistan
– Fyri at koma á tilmeldingarlistan skal gjaldast kr. 30.000 á konto nr. 6460-220.640.6 hjá Nes kommunu. Tilmeldingin er galdandi tá umsókn, um at koma á listan, og tilmeldingargjaldið er Nes kommunu í hendi. Tilmeldingargjaldið verður mótroknað tá grundstykkið skal gjaldast.
– Tú skal hava ítøkiligar ætlanir um at byggja á grundstykkið. Sambært galdandi reglum skal byggjast í seinasta lagi 2 ár eftir, at skeytið er útskrivað.
Fyri at koma á tilmeldingarlistan skal skrivliga boðast frá hjá:
Nes kommunu
Toftavegur 3
FO-650 Toftir
Ella við telduposti á nes@nes.fo


text:
Húsfrúgvin í Húsavík
UM INNIHALDIÐ
Úr søguni: Hóast bóndagarðurin ongantíð hevði verið snotiligari, so fagnaði Arnóra ikki nýggja garðinum, sum so nógv onnur. “At gera alt so stórfingið fær okkum at sýnast hástór,” helt hon fyri. “Tað er sum at veittra við ríkidømi sínum, so øll skulu síggja.” “Tað er eingin orsøk at liva sum fátækafólk, um tú hevur ráð at liva sum greivi,” helt Guðrun fyri.
Skaldsøgan Húsfrúgvin í Húsavíkbyggir lutvíst á hugflog og lutvíst á skjøl, eitt nú Húsavíkarbrøvini, frá 14. og 15. øld. Bókin er partur av krabbarøðini hjá Bókadeild Føroya Lærarafelags og Námi.
UM RITHØVUNDAN
Ingun Christensen er føroyskur rithøvundur, fødd í 1968 og uppvaksin í Hósvík í einum tveymálsligum heimi við føroyskari mammu og donskum pápa. Ingun búði eini 7-8 ár í Danmark, har hon tók útbúgving sum korrespondentur í enskum/týskum og BA/ED í enskum. Hon hevur arbeitt innan ferðavinnuna, men hesi mongu seinastu árini hevur hon arbeitt sum korrespondentur, skrivari og týðari. Hon hevur skrivað fleiri bøkur og søgur fyri børn og ung.


text:
Renturnar, sum Føroyar rinda av landskassaskuldini, eru nógv minkaðar síðani 2011, men landskassaskuldin er sett saman av heldur stuttfreistaðum lánum. Best hevði verið at havt lutfalsliga fleiri langfreistað lán.
Landskassin hevði við árslok 2019 eina samlaða lánsbærvaskuld á 3,7 mia. kr., ið er samansett við fýra lánum. Lánini hjá landskassanum eru heldur stuttfreistað, tí trý av teimum hava eina afturgjaldstíð á 5 og 6 ár, meðan tað fjórða hevur 15 ára afturgjaldstíð. Landið skal oftari út á fíggjarmarknaðin at taka nýggj lán, tá lánini hava stutta afturgjaldstíð og tað ger endurfíggingarváðan størri. At hava longri afturgjaldstíð er samstundis ein trygging ímóti ógvisligum rentuhækkingum á fíggjarlógini frá einum ári til annað. Hóast langfreistaðu lán eru dýrari, eru tey tryggari, tí við teimum er minni ivi um komandi lániútreiðslur. Minni ivi um komandi útreiðslur er sum útgangsstøði gott fyri fíggjarliga støðufesti.
Samanborið við grannalondum okkara, hava Føroyar munandi styttri afturgjaldstíðir á sínum lánum. Afturgjaldstíðirnar eru roknaðar út frá, hvussu long tíð er eftir, til lánið fellur til gjaldingar. Niðanfyri eru nøkur dømi (kelda Nordea Market):
Týskland 9,4 ár
Danmark 8,6 ár
Finnland 8,0 ár
Svøríki 5,6 ár
Norra 3,6 ár
Føroyar 2,6 ár
Í juni 2019 fall eitt lán hjá landskassanum á 1,1 mia. kr. til gjaldingar. Tá vóru 800 mió. kr. av láninum goldnar og 300 mió. kr. endurfíggjaðar við at hækka tað lánið, sum fellur til gjaldingar í juni 2020. Rentan á endurfíggingini var einans -0,36% og hetta var fyrstu ferð landskassin lænti til negativa rentu. Komandi lánið, ið skal gjaldast í juni, er á 1,345 mia. kr. Bara rentur (og ikki avdráttir) verða goldnar í lánitíðini, og tá lánitíðin er av, verður øll lánsupphæddin goldin í einum.
Landskassin rindaði 0,86% í miðal í rentu av sínum fýra lánum á tilsamans 3,7 mia. kr. í 2019 (Mynd 1). Á myndini sæst at miðalrentan, sum Føroyar rinda av síni skuld, er nógv minkað síðani 2011. Í 2011 var rentan á landskassaskuldini í miðal 3,04%. Var miðalrentan á sama støði sum í 2011, hevði landskassin goldið 80 mió. kr. meira í rentuútreiðslum í 2019 fyri skuldina á 3,7 mia. kr.
Mynd 1 - Lánsbrævaskuld: Miðal renta ultimo ár


text:
Uttanlandshandil við tænastum
Tænastur er alt, ið ikki er ítøkiligar vørur. Partur av gjaldsjavnauppgerðini fevnir um inn- og útflutning av tænastum.
Hesi hagtølini verða bólkað í 10 tænastubólkar. Summir teirra eru útgreinaðir og vísa millum annað, hvussu nógv vit sum privatpersónar hava í ferðaútreiðslum uttanlands, og hvussu nógv útlendingar leggja eftir seg í Føroyum.
Tá tænastuinnflutningurin er størri enn tænastuútflutningurin, er hall á tænastujavnanum.
Sí eisini Gjaldsjavni, Uttanlandshandil við vørum, umframt Innflutning av vørum og Útflutning av vørum.


text:
Vit ynskja at kunngera alt ráð Guds
Áp. 20,27
Måned: september 2020
Minnismáltíð Harrans verður í Ebenezer sunnumorgunin 27. sep. kl. 10.00. Símun Absalonsen talar, og eins og seinastu sunnumorgnar verður talan netvarpað her á evr.fo. Byrjað verður at senda kl. 11.00. Vælkomin á netvarpið hjá Evangelisku Røddini. Trýst á reyða knøttin “Netvarp” omanfyri her....Read More
Á Torginum, týskvøldið 29. sept. 2020 kl. 21.00 á R7 – sera áhugaverd sending, har har Kristian Martin Rasmussen, reiðari og vinnulívsmaður er gestur.Kristian Martin er sonur kenda vinnulívsmannin Palla Rasmusen og abbasonur kenda Kristian í Grótinum, sum saman við tveimum brøðrum sínum flutti til Klaksvíkar fyrst í 19....Read More
Sunnukvøldið kl. 20.00 á R7, sum hoyrist um alt landið á FM102 og FM107,1. Jógvan Zachariassen talar um evnið: “Týdningurin av tónleiki”.Gunnleyg Kallsberg lesur Orðið fyri dagin: “Prísurin fyri synd”. Upplestur úr bókini eftir Petur Háberg um Ole Teodor Moe um sangin “Jesus hitt einasta”, sum Jákup Dahl týddi....Read More
Sunnukvøldið 20. september kl. 20.00 á R7, sum hoyrist um alt landið á FM102 og FM107,1. Felagssangur úr Ebenezer “Mær leingist at síggja staðin,” – (nr. 1346). Betesdakórið syngur “Kom nú til Jesus sál,” – (nr. 1157). Orðið fyri dagin “Sálmur 63 eftir Dávid” – K.Kjelnæs lesur. Upptøka úr...Read More
Á Torginum týskvøldið 22. september kl. 21.00 á R7. Áhugaverd sending har Jóna og Jóannes Skorheim eru gestir.Tey greiða frá ymiskum á lívsleið teirra – hon ættað av Trøllanesi og hann úr Klaksvík. Torgið verður endursent sunnudag kl. 12.30....Read More
Minnismáltíð Harrans verður í Ebenezer sunnumorgunin 20. sep. kl. 10.00. Ingvard Petersen talar, og eins og seinastu sunnumorgnar so verður talan netvarpað her á evr.fo. Byrjað verður at senda kl. 11.00. Vælkomin á netvarpið hjá Evangelisku Røddini....Read More
FERÐAÆTLAN Manningin á Juvel II bjóðar vælkomin umborð at síggja skipið Hósdagur 17. sep. STRENDUR (Heygsstøð)kl. 12.00 Sigla av Havnini inn á Strendurkl. 15.00 Vitjan í Sjóvarlonkl. 17.00 Sangløta á bryggjuni (Heygsstøð)kl. 20.00 AV STRONDUM INN Á SKÁLA Fríggjadagur 18. sep. SKÁLA (Kajin við Turkihúsið)kl. 10.00 Almennur morgunmatur umborðkl....Read More
Á Torginum týskvøldið 15. september kl. 21.00 á R7. Áhugaverd sending, har Malvina og Niels Absalonsen eru gestir. Sendingin varð fyrru ferð send fyri 10 árum síðan. Tey greiða frá uppvøkstri og lívi teirra sum ung og sum hjún. Tey eru bóndahjún á Viðareiði og hava ov mikið at...Read More
Øssur Berghamar skrivar: Vit eru enn mong, sum minnast hendingina og søguna um fimm trúboðararnir, sum í 1956 lótu lív, tá ið teir royndu at koma inn til Auca-ættarbólkin í frumskóginum í Ekvador fyri at boða evangeliið um Jesus. Í Føroyum var nakað eftir hendingina greitt frá hesum djørvu, ungu...Read More
Sunnumorgunin 13. sep. august verður Minnismáltíð Harrans í Ebenezer kl. 10.00.Eftir minnismáltíðina, uml. kl. 10.55 talar Róland í Skorini, og tá byrjar netvarpið at senda. Evni: Ljósið í myrkrinum, 2. Kor. 4.Vælkomin á netvarpið hjá EvR sunnumorgunin 13. sep. kl. 11.00 TRÝST HER !...Read More


text: Summarfestivalurin er ein føroyskur tónleikafestivalur, sum varð hildin fyrstu ferð í Klaksvík í 2004. Steintór Rasmussen var ein av stigtakarunum til henda festivalin, og samskipaði hann at byrja við. Tað er ein festivalnevnd, ið tekur sær av at skipa fyri Summarfestivalinum. Festivalurin verður hildin fyrsta vikuskifti í august. Í 2012 verður festivalurin hildin 2. - 4. august. Eitt av høvuðsnøvnunum er danski tónleikabólkurin TV-2. Summarfestivalurin er ofta vælumtóktur hjá familjum at fara til, meðan G-Festivalurin í Gøtu er best umtóktur millum tey ungu. Festivalnevndin skipar saman við Kunningarstovuni í Klaksvík fyri kamping, har fólk kunnu gista í kampingvognum teirra ella í teltum, sum tey sjálvi hava við. Sjálv konsertin verður hildin á Vágsbøi í Klaksvík.


text:
Jákup Sverri er júst afturkomin frá tí árligu heyst-yvirlitstrolingini á Føroyabanka. Á túrinum vóru 53 kanningarstøðir tilsamans, harav 28 trolstøðir, har hvør vardi ein tíma. Veðrið var sera gott allan túrin og kanningarnar gingu væl.
Síðstu árini hevur verið sera nógv at fáa av hýsu á Føroyabanka. Soleiðis er eisini í ár, tó at nøgdirnar eru minni í mun til síðstu trý árini.
Nøgdin av toski er eitt vet hægri enn í fjør og stovnurin hevur verið í lítlum vøkstri síðstu trý árini. Hetta er tó væl minni enn frá 1996 til 2003, sum er tað síðsta tíðarskeiðið, at toskastovnurin á Føroyabanka var væl fyri.
Túrfrágreiðingin kann lesast her.
Havstovan


text:
Tann 26. september í ár skipaði “Felagið fyri Lesi- og Skriviveik fyri Ráðstevnudegi í hugnaligu hølunum hjá Østrøm á Skálatrøð.
3 ymiskir fyrilestrar um lesi- og skrivitrupulleikar vóru á skránni. Væl av fólki varð møtt. Til kaffi varð borðreitt við vælsmakkandi heimabakaðum køkum, sum mammur at brúkarum í felagnum høvdu bakað.
Av trimum varð fyrsti fyrilestrarhaldari Kirsten Korning úr Danmark. Kirsten skipar fyri skeiðum undir navninum “Feuerstein Scandinavia” . Tað hevur stóran týdning fyri hana at boða frá um Prof. Reuven Feuerstein og hansara framúr góðu úrslit í sínum arbeiði at menna læringina sum heild hjá fólki, óansæð aldur og støði ella, sum hann sjálvur segði: beyond age and biology.
Kirsten lesur útbúgvingarvísind við lærda háskúlan í Århus og er mamma at Ajo, sum fyri 9 árum síðani fekk sjúkuavgerðina sera menningartarnað og uttan menningarmøguleikar. Ajo gongur nú í einum eftirskúla við stuðli.
Í sínum fyrilestri tók Kirsten útgangsstøði í egnum royndum viðvíkjandi adoptivdóttrini. Hendan varð kannað av sálarfrøðingi, har nýtt varð ein av teimum vanligu statisku testunum. Vegna úrslitið av hesari, fór Kirsten, sum tann fyrsta í norðurlondum, til Ísrael á Feuerstein Instituttið at leita sær hjálp til dóttrina,
Feuerstein fann út av, at um mátin at testa børnini verður broyttur, koma heilt onnur úrslit til sjóndar, enn við teimum vanligu statisku testunum.
Kirsten greiddi frá muninum millum tær vanligu testirnar, vit her heima eisini kenna, og testina hjá Feuerstein.
Eitt barn, ið er testað við einari vanligari test t.d.WISC, kann úrslitið av sjúkuavgerðini vísa, at tað er menningartarnað, meðan eitt barn, testað við LPAD testini hjá Feuerstein, er vanliga evnaríkt ella betri.
Tann fyrra testin vísir á mongdina av faktavitan eitt ávíst tíðarskeið ella tað, ið mett verður er neyðugt í tí mentanini, barnið verður testað og ivaleyst livir í. Meðan tann seinna vísir, hvussu barnið dugir at finna eina meining í tí, tað lærir óansæð mentanarbakgrund og uppvakstrarkor.
Síðan vórðu spurningar settir. Hvat um ein kannaði barnsins evni at læra, áðrenn kannað verður, hvat tað hevur lært?
Hvat um intelligensur ikki er statiskur ella stendur í stað? Er nokk at máta einaferð? Hvat um intelligensur kann lærast, og um tað í roynd og veru eru menningarmøguleikar í at læra?
Kirsten vísti síðani á ta donsku sendingina “De uhelbredelige”, har Anette Kaae- Bødker, mamma Annu, fór saman við henni til Ísrael at leita sær hjálp viðvíkjandi læring.
Niðanfyri verður víst, hvussu Anna lærdi at skriva bókstavir við einum av amboðunum Feuerstein hevur ment við mediering av læruroyndum, sum tað kallast. Her verður arbeitt miðvíst við at stimbra tey kognitivu evnini, tá ið hesi ikki eru komin av sær sjálvum, hesi kunnu málrættað venjast.
At enda setti Kirsten aftur spurningin, hvat um vit høvdu ein hugburð um intelligens?
Tann afturlatna:
Har barnið er ein passivur móttakari, har bara til ber at broyta og skerja umhvørvið, væntan, hátt, pensum og arbeiðslag.
Ella
Tann opna:
Har møguleiki er at broyta menniskjað, har barnið er virkið í sjálvari broytingini, har møguleiki er at broyta tann einstaka soleiðis, at hann ella hon kunnu starva betur.
Meiri finst um ástøðið á leinkjuni:
www.feuersteinscandinavia.com
Kára Heinesen orðblindalærari, Basic og Standard mediator.


text:
Bingjuplássið er stongt Leygardagin 3. juni vegna tekniskt brek hjá IRF.
- Bingjuplássið stongt ólavsøkudag
- Ársroknskapurin og frágreiðing fyri 2016
- Skrivstovan verður stongd frá 24. juli til 9. august
- Levi gull vinnari í Racerunning
- Tilmeldingarlisti til grundstykkir
- Nógv fólk heilsaðu uppá Rynkurnar
- Team Rynkeby vitjar á Toftum í morgin
- Jóngerð Guttesen nýggjur leiðari í Roðanum
- Fimleikahøllin og Svimjuhøllin
- Roðin søkir eftir Leiðara
- Jákup R. Hansen helt fyrilestur um Fríðrik Petersen
- Minningar-gudstænasta um Fríðrik Petersen próvst
- Bingjuplássið stongt
- 500-600 fólk til hugnaløtu við Toftavatn
- Roðin søkir eftir Leiðara
- Jákup R. Hansen helt fyrilestur um Fríðrik Petersen
- Minningargudstænasta um Fríðrik Petersen próvst
- Bingjuplássið stongt leygardagin 3. juni 2017
- 500-600 fólk til hugnaløtu við Toftavatn
- Ársroknskapurin fyri 2016 samtyktur
- Næmingakonsertir í Løkshøll útsett
- Ársroknskapurin fyri 2016 samtyktur
- Summarkvøld við Toftavatn flutt til mikukvøldið
- Næmingakonsertir í Nes Sóknar Musikkskúla
- Gamlagerði á breddan leygardagin


text:
VEKS
Eftir at eldraøkið frá 1. januar 2015 við lóg er lagt út til kommunurnar at umsita og reka, hava tær fýra samstarvandi kommunurnar – Vestmanna, Eiðis, Kvívíkar og Sunda kommunur – stovnað samstarvið VEKS, ið vegna kommunurnar nú umsitur alla eldrarøkt og heimatænastu í hesum økjum. Tænasturnar hjá VEKS fevna um
– Umlætting og bústað á røktarheimi/sambýli
– Heimahjálp
– Heimasjúkrarøkt
– Venjingar / ergo- og fysioterapi
– Matútbering
– Fyrbyrgjandi heimavitjan til 75 ár og eldri.
Arbeitt verður við framhaldandi menning av tænastum.
Leiðari í VEKS er Niels A. Joensen
Stýrislimirnir í VEKS eru:
Jógvan Kruse, formaður (Sunda Kommuna)
Pauli Trond Petersen, næstformaður (Vestmanna Kommuna)
Rógvi Egilstoft (Eiðis Kommuna)
Hans Jóhann Sørensen (Kvívíkar Kommuna)
Kári Matthíasson (Sunda Kommuna)
Bjørg á Rógvi (Vestmanna Kommuna)
Ingolf Joensen (Sunda Kommuna)
Meiri kunning á http://www.veks.fo


text:
Sálmurin “Tíðin rennur sum streymur í á” man fyri vágbingar og vitjandi í Vági nýggjárunum verða ein av stóru og kenslubornum løtunum við Tríkantinum á Sandinum nýggjársaftan.
Koronastøðan loyvir ikki tiltøkum á Tríkantinum á nýggjárunum, men nú veðrið nýggjársaftan sær út til at blíva gott hevur Nýggjársnevndin í Vági valt at royna eina annarleiðis útgávu av “Tíðin rennur sum streymur í á”.
Beint áðrenn midnátt, kl. 23.55, verður sálmurin sungin sum felagssangur í fjarstøðu. Nýggjársnevndin setur upp ljóðanlegg, sum fer at ljóma um allan fjørðin, og hevur biðið Hans Jacob Hjelm syngja fyri.
Heitt verður á øll um at koma út í tún, út á altanin ella inni í stovuni um at syngja við. Teksturin er niðanfyri.
Tíðin rennur sum streymur í á
Tíðin rennur sum streymur í á,
títt munnu bylgjurnar falla;
lítlum báti rekist eg á,
áraleysur at kalla.
Hvør ein løta og hvør ein stund
at stóra fossinum dregur;
treingist mítt hjarta, tyngist mín lund,
hvar er úr neyðini vegur?
Hvør hevur vinur vilja og mátt
at bjarga mær til landa?
Allir teir eru á líkan hátt
staddir sum eg í vanda.
Ein hevur vinurin vilja og mátt
at bjarga mær frá grandi;
Jesus kann føra mín lítla bát
trygt at himnasandi.
Tíðin rennur sum streymur í á
fram í Harrans navni!
Lítlum báti eri eg á,
-himnastrond fyri stavni.
Fr. Petersen 1892.
Lag: Sl. 332 a og b.


text:
Nú er nýtt vevmyndatól sett upp, á Klummarhamri í Sumba.
Vevmyndatólið vísur oman í bygdina, og út ímóti Sumbiarhólmi.
Fleiri sakna at síggja vevmyndir úr kommununi, serliga fólk íð hava tilknýti til kommununa. Við hesum, ber aftur til at síggja vakra útsýnið úr Sumba, LIVE og í HD góðsku.
Somuleiðis ber til, at síggja LIVE vevmyndatólið í Akrabergi.
Eftir ætlan, verður eitt vevmyndatól eisini sett upp í Lopra.
Fyri at síggja vevmyndirnar, skulu tit trýsta á myndirnar til høgru. (Sí myndina.)
Sumbiar Kommuna


text:
Eftir latínskúlan fór Luther 18 ára gamal at lesa løgfrøði í Erfurt. Hetta var ikki eftir egnum ynski, men tí at faðirin vildi tað.
Luther tók fyrst eitt filisofiskt grundskeið, sum allir studentar skuldu taka. Hetta endaði hann við einari magistaragrad í 1505
Nakað eftir hetta kom Luther út fyri tveimum hendingum, sum heilt broyttu lív hansara. Hin fyrra hendingin var, at Luther skar seg ógvuliga illa av eini korðu, sum er eitt vápn við longum blaði at stinga við. Ein stór blóðæðr varð rakt, og tað tyktist vónleyst at steðga bløðingini, og tað var eitt satt undur, at Luther ikki doyði av hesum.
Stutt eftir hesa hending, var Luther úti millum býir, tá ógvusligt óveður kom á hann. Brádliga sló toran niður við liðina á honum, og hann var bangin fyri ikki at vinna upp hús. Í síni neyð og angist rópti Luther á hina heilagu Onnu, sum var móðir Mariu moy, og lovaði, at um hann slapp við lívinum, skuldi hann gerast munkur. Hann slapp við lívinum og helt lyftið. Mynd vísur Fróðskaparsetrið í Erfurt.


text:
Seinastu fimm árini hava sethúsaprísirnir verið støðugt vaksandi, men tað sum serliga sker í eyguni, er stóri prísmunurin millum sethús í miðstaðarøkinum í mun til aðrastaðni í landinum. Miðal søluprísurin fyri eini sethús í Tórshavn er í dag meira enn hálvaaðru millión krónur hægri, enn fyri sethús á bygd.
Stóri prísvøksturin á bústøðum í Føroyum hevur serliga gjørt seg galdandi fyri sethús í miðstaðarøkinum. Sambært yvirliti hjá Landsbankanum fór sethúsaprísurin í 2016 upp um høgu prísleguna, ið var galdandi undan fíggjarkreppuni, og vøksturin hevur hildið áfram. Í Tórshavn hava íbúðarprísirnir fylgt gongdini hjá sethúsaprísunum, og bæði prísirnir á íbúðum og sethúsum í høvuðsstaðnum eru nærum trífaldaðir síðanimiðskeiðis í áttatiárunum.
Sethúsaprísirnir hava seinastu fimm árini verið støðugt vaksandi. Høvuðsorsøkirnar til hesa gongd eru uttan iva vøksturin í búskapinum, fólkatilflytingin og lága rentustøðið.
Tá ræður um íbúðir er miðalfermeturprísurin við árunum vorðin væl hægri, enn prísurin á sethúsum. Í Havn er munurin í fermeturprísi í miðal einar 10.000 krónur hægri fyri eina íbúð enn fyri eini sethús. Ein orsøk er helst, at eftirspurningurin er lutfalsliga størri eftir smáum bústaðareinum enn eftir sethúsum. Onnur orsøk til hægra fermeturprísn á íbúðum er, at tær sum heild eru yngri enn sethúsini.
Somuleiðis er miðalaldurin á sethúsum á bygd hægri enn í Tórshavn. Afturat aldrinum og harvið miðalgóðskuni á bústøðunum, hava viðurskifti sum lættari atgongd til arbeiðspláss, eins og størri tilflyting til miðstaðarøkið, avgerandi ávirkan á bústaðarprísirnar.
Bústaðarprísir vaksa skjótari enn inntøkur
Undan fíggjarkreppuna vuksu sethúsaprísirnir munandi skjótari, enn inntøkurnar. Í 2006 øktust sethúsaprísirnir við heili 34 prosentum í Havn í mun til árið fyri, meðan tøka inntøkan sama tíðarskeið vaks 12 prosent. Árið eftir hæsaði vøksturin í sethúsaprísunum av, men í 2016 tók hann aftur dik á seg. Sethúsaprísirnir eru tó ikki hækkaðir eins skjótt hesi seinastu árini, sum undan fíggjarkreppuni.
Í 2016 hækkaðu sethúsaprísirnir í Havn við 14 prosentum í mun til árið fyri, meðan tøka inntøkan vaks 5 prosent. Í ár eru prísirnir higartil hækkaðir við 8 prosentum, meðan tøka inntøkan nærum er óbroytt.
At sethúsaprísirnir hækka skjótari enn tøka inntøkan, kann vera tekin um ov stórt bjartskygni. Væntanir um áhaldandi prísvøkstur á sethúsamarknaðinum, eins og lágar lániútreiðslur, saman við lítla útboðnum, kunnu eggja húsarhaldum til at bjóða ein hægri prís fyri bústaðir, enn skilagott er Harvið er vandi fyri, at tey binda seg til eina hægri skuld, enn tað er fíggjarliga ráðiligt í mun til samlaðu húsarhaldsinntøkuna.
Ein høgur skuldarfaktorur er óheppin, um rentuhækkingar skerja fíggjarliga rásarúmið so mikið, at tað gerst neyðugt at selja húsini.
Les meira í frágreiðingini um sethúsamarknaðin hjá landsbankanum, sum sæst her.


text:
Í bókini Tvær skrekkiligar søgur, sum er ætlað bæði ungum og tilkomnum, eru tvær stuttsøgur, ið báðar snúgva seg um sonevndar ræðslusjúkur – fobiir. Søgurnar eru ein námsferð í pørtum av sálarfrøðini, har høvundurin, William Smith, ger vart við, at vit í ov stóran mun verða stýrd av tilvildarligum hendingum og upplivingum, vit hava havt heilt tíðliga í lívinum. Við rámandi og stuttligum dømum úr djóraverðini, roynir høvundurin eisini at vísa á, hvussu vit miðvíst kunnu arbeiða okkum burtur úr hesum ræðsludýpi. Søgurnar í bókini eru Likkan, sum hevði hæddarskrekk og Kombikkið, ið hevði vatnskrekk og frásøgupallurin er øll tann føroyska náttúran.
Prísur:DKK 180,00
Barnabók um flugulív, skrivað av námsfrøðinginum og lívfrøðinginum Herborg Nyholm Debes. Eitt flugulív er bæði viðkomandi og áhugavert, um tú fert at granska tað nærri, og ikki bert ilskast inn á summ, ssuuummm frá flugunum.
Prísur:DKK 120,00


text:
25 mai kemur út nýggja fløga við Eyðun Jacobsen. Heiti á fløguni er “Lívsins løtur”. 18 sangir eru á fløguni, har Eyðun sjálvur hevur skriva orð og lag til 8 av teimum.
Tónleikurin er innspældur, gjøgnum seinastu 4 – 5 árini, í Crossroads Studio í Arden NC, av sera dugnaligum tónleikarum undir leiðslu av Jeff Collins og nærum allar røddirnar eru sungnar inn í studionum hjá Erik Biskupstø í Klaksvík.
Eyðun Jacobsen, hevur fingist við tónleik síðani barnaárini, bæði í Føroyum og uttanlanda.
Fyrsta útgávan, hann var við á, kom í 1973. Tað var Betesda Duettin, Jógvan Mortensen og Eyðun Jacobsen, sum góvu út EP plátuna, Úr Himli til jarðar. Hann spældi fast guittar við Kvartettini í Betesda. Hann var við í Miðnáttarsangbólkinum í Runavík, Elim Kvintettini í Søldarfirði og Exodus í Runavík.
Hann búði frá 1983, 17 ár saman við familjuni í Danmark. Har fekst hann nógv við sang og tónleik, bæði sum einstaklingur og í bólkum. 4 útgávur komu meðan hann búði í Danmark, 3 á donskum og ein á føroyskum.
Síðani hann flutti heimaftur í 2000, hevur hann verið sera virkin við sangi og tónleiki, hann hevur givið ut 2 fløgur sum einstaklingur, 2 fløgur saman við døtrunum. Eisini hevur hann luttikið og samskipa fleiri útgávur, m.a. hjá Kelduni, Svein í Prestgarði, Kvartettin í Betesda, Ólavur á Váli Olsen, Oasubrøður.
Eisini samskipaði hann fløguna Tú Leitar, sum bleiv givin ókeypis í 10.000 eintøkum.
Hann hevur eisini skipa fyri fleiri sang og tónleika tiltøkum gjøgnum árini.
Í samband við nýggju útgávuna, vera útgávukonsertir leygarkvøldi 25 mai í Frelsunnarherinum í Havn kl 20 og sunnukvøldið 26 mai kl 20 í Kelduni í Skálafirði.
Eisini luttekur Magni Christiansen.
Tað er ókeypis atgongd.
Sunnumorgunin 26 mai kl. 11, luttekur Eyðun, saman við tónleikarum, á møtinum í Lívdini í Hoyvík.


text:
Hesar seinastu tríggjar dagarnar hevur FÍF havt sera spennandi vitjan. Eingin annar enn forsetin fyri European Athletics, Svein Arne Hansen, var umborð á flogfarinum hjá Atlantic, sum kom úr Bergen um middagsleitið mánadagin. Við á ferðini vóru eisini teir báðir Ole Petter Sandvig og Kalle Glomsaker. Teir eru báðir limir í Annlegsutvalget hjá Norsk Friidrett, og hava drúgvar royndir við bygging, viðlíkahaldi og umvæling av breytum.
Mánadagin varð beinanvegin farið til Svangaskarð, har borgarstjórin í Nes Kommunu, Jóhannus Danielsen, og formaðurin í teknisku nevnd, Niclas Davidsen, tóku ímóti. Teir greiddu frá søguni um útbyggingarnar á Svangaskarði og um ætlanirnar at inniloka gamla vøllin og alla rennibreytina. Hetta ljóðar til at vera eitt sera spennandi projekt.
Vit hugdu sjálvandi eisini eftir skaðanum, sum breytin hevur, og norsku teknikararnir mettu um. Einir 100 fermetrar skulu gerast av nýggjum, tí at lendið er smokkað undan, og breytin er sprekkað.
Ole Petter, Kalle og Svein Arne í kantinuni á Svangaskarði
Síðani fóru vit beina leið til Klaksvíkar, har Dávur Winther frá Klaksvíkar kommunu legði fram ætlanirnar um bygging av nýggjari breyt. Normenninir vóru stak væl nøgdir við tað teir sóu, og komu eisini við mongum góðum ráðum. Sum teir siga, verður eingin kommuna von við at byggja breytir, tað ger man bara einaferð. Ole Petter hevur fylgt byggingini av fleiri enn 100 breytum, og veit tí alt um, hvørjir feilir kunnu gerast, og hvørjar fellur man kann detta í. Formaðurin í Treysti, Andrias Josephsen og Guttorm Sørensen vóru eisini við á fundinum eins og Signhild Johannesen, forkvinna í mentunnarnevndini.
Ein biltúr til Viðareiðis, ein túr niðan kærleiksgøtuna, ein túr norð í Strond og eina vitjan hjá Treysti í badmintonhøllini fingu vit eisini tíð til. Síðan ein góðan bita á Gepetto, áðrenn teir sluppu suður til Havnar.
Olle Petter, Kalle, Ásvald og Gutti. Gutti greiddi frá um høllina og Treysti
Týsmorgunin vóru teir í Løgtinginum, har Óli Breckmann greiddi teimum frá Føroya søgu, heilt frá landnámi til nútíðina. Teir vóru sera hugtiknir av søguni, sum á so mangar mátir førir til Noregs.
Óli Breckmann segði frá, Svein Arne lurtaði, og løgtingsstjórin Jonhard Klettheyggj var vertur.
So varð farið niðan á Tórsbreyt og í teknikkrúmið at vísa teimum umsøðurnar í Havn. Teir vóru væl nøgdir at síggja útgerðina hjá FÍF og umstøðurnar í sjálvum teknikkrúminum. Í mun til norskar umstøður, er teknikkrúmið langt yvir miðal. Teir løgdu tó til merkis slit og mosa á breytini, umframt at teir høvdu viðmerkingar til manglandi sargir og stangarlopsútgerð.
Aftaná rundvísingina á Tórsbreyt var fundur við FÍF. Svein Arne greiddi frá, at hann veruliga er sinnaður at gera alt hann kann fyri at hjálpa Føroyum framá. Associeringsavtalan millum FÍF og Dansk Atletikforbund varð umrødd og Svein Arne vil fegin stuðla okkum í einari møguligari broyting av avtaluni. Hann vil eisini hjálpa og stuðla okkum móti einum møguligum limaskapi í IAAF, hóast hetta er í móti lógini. Men lógir kunnu bendast. Fyri at gera Føroyar meira kendar millum hini londini í Evropa, varð ítøkiliga tosað um at halda fund her heima fyri European Commity, sum er eitt 9-mannanevnd undir European Athletics. FÍF er sinnað at taka við hesum vertsskapi og gleða okkum til uppgávuna.
Kalle, Jóannes, Ole Petter og Gutti innimúraðir
Seint seinnapartin fóru vit til Kirkjubø, har Jóannes Patursson tók ímóti. Her fingu norsku gestirnir enn meira innlit í norska søgu, sum teir einki kendu til frammanundan. Søgan um Sverra Kong og Birkibeinararnar hugtók teir.
Týskvøldið var ÍSF vertur fyri einum døgverða við FÍF og gestunum. Heimablídni á Velbastað var karmur um kvøldið, sum gjørdist sera hugnaligt. Hetta kvøldið vísti ógvuliga greitt, hvussu stórur munur er á at vera eitt altjóða góðkent sersamband og ikki at vera. Næstformaður ÍSF’s, Jon Hestoy, hevur verið formaður í Svimjisambandinum í nógv ár, og hevur sett sítt føroyska stempul so nógvastaðni kring ítróttarheimin. Tað var sera áhugavert at staðfesta, at forsetin fyri European Athletics og SSF skuldu hava so nógvar felags kenningar kring heimin.
Mikumorgunin vóru vit og vitjaðu norska konsulin í Føroyum, Petur Even Djurhuus, sakførara. Eisini hann kundi greiða frá ókendari norskari søgu í Føroyum. M.a. greiddi hann frá øllum teimum mongu normonnunum, sum flýggjaðu undan nazistunum í 1940. Einir 100 endaðu í Føroyum, og Petur Even visti at fortelja um lagnuranr hjá onkrum teirra. Fleiri av norsku eftirnøvnunum í Føroyum stava frá heseum fólkum.
At enda var tað Jákup Símun Simonsen, sum vísti okkum nýggja bankabygningin hjá Bank Nordik, áðrenn ferðalagið fór avstað á miðdegi mikudagin.
Vit koma at skriva meira um vitjanina eitt sindur seinni.


text:
Sagrada Família
Sagrada Família er kirkja í Barcelona í Katelónia, Spania. Kirkjan í Barcelona er millum heimsins kendastu kirkjur, hetta hóast hon ikki er liðug enn. Hon hevur verið í gerð í 125 ár. Kendi spanski arkitekturin, Antoni Gaudí (25. juni 1852 – 10. juni 1926), teknaði kirkjuna, og byggingin byrjaði í 1883. Gaudí doyði í 1926, og fleiri av fremstu innan sponsku mentanarelituna halda, at byggingin skuldi verið steðgað longu tá. Seinastu metingarnar siga, at kirkjan kann verða liðug í 2030.
Ein bólkur við 400 limum úr sponsku mentanarelituni krevur nú, at steðgast skal beinanvegin, tí nógvar broytingar eru framdar, sum sambært teimum ikki eru í tráð við andan hjá Gaudí. Antoni Gaudí tók ætlanir sínar við í grøvina, tá hann í 1926 varð yvirkoyrdur av einum sporvogni og læt lív 74 ára gamal. Síðan hava aðrir arkitektar strevast við at fullføra verkið, men hetta hevur ikki verið lætt, tí Gaudí broytti fleiri ferðir ætlanir sínar. Eisini oyðiløgdu anarkistarnir tekningar undir borgarakrígnum í 30-unum, so arkitektar nú arbeiða við endurskapanum av uppruna tekningunum.


text:
Tippingin gekst sum heild væl hjá mær seinast. Verri var hjá John Reid. Tað, sum kappingin hevur lært okkum í 2015 er, at onki er givið frammanundan. Illveður hevur spælt øllum liðunum eitt puss, og sum heild er botnstøðið høgt í fyrsta triðinginum, men sum kappingin líður móti miðspurtinum, fara tey liðini við størstu breiddini og fæstu skaðunum og leikbannunum at hava munin, og kappingin fer helst at hátta seg soleiðis, sum fólk væntaðu áðrenn kappingarbyrjan.
John Reid fekk einans tvey røtt boð seinast, sigrar til NSÍ og HB. Eg fekk eisini tvey røtt skot, sigrar til HB og KÍ (var 1min frá einum fulltreffara í KÍ-EB/S) og eg fekk ein fulltreffara millum TB og Víking. 5 stig til mín og 2 til John Reid.
Samlaða støðan
Gestir 17 stig
Mortan 21 stig
Gesturin hesa vikuna er ongin minni enn Árni Vang. Árni er hálvur tvøramaður, men hevur búð allan sín uppvøkstur í Fuglafirði. Samkomulívið í Siloa gjørdi, at hann ikki hevði so nógva frítíð til at venja við ÍF, men hetta helt honum ikki burt frá fótbóltinum. Tá fuglfirðingar sóu, at Árni ikki kundi brúkast sum útispælari, koyrdu teir hann bara í málið. Men har kundi hann heldur ikki brúkast, so teir góvu honum bara dómarafloytuna. Pedagogist av teimum.
Árni hevur dømt fleiri dystir í trið og næstbestu deildini í Føroyum. Hann hevur enntá dømt ein dyst í Gøtu, har eg sjálvur spældi við. Á Faroesoccer stendur, at Árni gav Gullok gult kort eftir 80min í tí dystinum. Tað er rættuliga leingi í mínum hugaheimi, men á hinari síðuni so var hetta í 1999, tá vóru menn ikki so sartir sum nú, og teir flestu spældu eisini í svørtum fótbóltsskóm. GÍ vann dystin 3-2.
8.Umfar
Víkingur – NSÍ
Árni
NSÍ eru longu favorittar at vinna meistaraheitið, mín meining, tí Klæmint er ikki til at steðga, og eg skilji ikki, hví hann ikki er fastur áleypari á landsliðnum, ístaðin ein gamal danskur føroyingur, sum spælir hugnafótbólt á Sjællandi.
Klæmint hevur skorað líka nógv mál sum besti og næstbesti málskjúttarnir hjá Víkingi. Klárar Víkingur at steðga honum, so hava teir ein góðan møguleika at vinna dystin. Bæði liðini spældu strævnan steypakappingardyst mikukvøldið, so tey eru bæði líka “troytt”.
Dysturin verður sera javnur, men eg rokni við, at NSÍ vinnur 2-1, og so verður spennandi at vita, hvør fær skyldina fyri tapið hjá Víkingi, tí tað plagar Sígfriður at gera :).
Víkingur-NSÍ 1-2
Mortan
Bæði liðini spældu harðar steypadystir, og eg vænti ikki, at teir hava orku til høga leikferð sum ofta eyðkennir eysturoyardystirnar. Víkingur hevur latið 5 mál inn teir seinastu tveir dystirnar, og vatnið rennur uttan iva úr tonnunum á Klæminti Olsen av tí sama. Eg giti, at Víkingur byrjar sera varðisliga, og tá teir hava fingið skil og róð á verjuna, eta teir seg spakuliga í dystin og seta vespurnar á pláss. NSÍ fer at koma av aldukambinum sunnudagin, tí ein víkingur er ov stórur biti fyri eina vespu.
Víkingur-NSÍ 2-0
KÍ – AB
Árni
Klaksvíkingar halda seg altíð blíva meistarar, og teirra slogan um at bert brúka egnar uppaldar leikarar, heldur ikki heilt stikk í ár. Teir hava fingið ein super venjara, og tað tekur tíð hjá honum at fáa sína filosofi yvir á liðið, so teir hava verið óstabilir í ár, ella eru teir bara ikki betur enn teir eru?!?
AB ger nógv fyri at fóta sær í bestu deildini, og teir hava fingið nakrar góðar leikarar afturat hópinum frá í fjør, men sjálvt um nærum helvtin av øllum Føroyum búgva í Havn, so eru 3 lið í bestu deilidini kanska 1 ov nógv? Og í ár sær AB bert út til at bjarga sær, tí 2 onnur lið eru nógv verri.
Hettar er nokk lættasti dystur at tippa hettar umfarið, tí eg tippi at KÍ vinnur 3-0.
KÍ-AB 3-0
Mortan
KÍ spældi dreymafótbólt móti EB/Streymi, og tey fegnast uttan iva, at AB hevur 120min í beinunum í miðvikuni. Fundamentið í spælinum hjá AB er sterka verjan, sum fyrverandi VB og TB’arin, Dimitrije Jankovic, stýrir við harðari hond. KÍ hevur eina góða tekniska breidd og sterka verju, tá AB fer at møðast miðskeiðis um seinna hálvleik, fer Klettskarð at gera bart.
KÍ-AB 3-0
HB – B36
Árni
Ein totalt líkagyldigur dystur, sum eingin uttanfyri Havnina hevur áhuga í. Tað mest spennandi við hesum dystinum er, um tað verða meir enn 500 áskoðarar, og um Eyðun Klakstein sleppur at vinna á HB í Gundadali fyri fyrstu ferð 🙂
Bæði liðini hava heimavøll, so tað er trupult at tippa dystin. B36 tapti síðsta umfar og HB vann akkurát á FC Suðuroy, so man kann ikki siga, at liðini eru í einum góðum stima.
Her er dagsformurin alt avgerðandi, men eg tippi 1-1 – A shot in the dark
Mortan
Slagið um Havnina. Hvat er tað ikki stórt, tá havnarmenn heldur fara at sita heima og hyggja at Man Utd, Chelsea og Arsenal sunnudagin. Bæði liðini eru særd. HB hevur verið ósannførandi higartil, og vann við biti sliti og dómaratekki (hetta hava vágbingar sagt mær) í Vági, og teir fingu ikki hol á, fyrrenn ein tími var farin móti einum 2.deildarliðið í steypakappingini. B36 fekk eitt skot fyri bógvin í Fuglafirði. B36 hevur spælt munandi betur enn HB, men teir eru einans tvey stig framman fyri reyðsvarta liðið. Virðingin er stór teirra millum, og eitt tap er óhugsandi fyri báðar partar. Felags fyri liðini er, at bæði dáma at mynda dystirnar við nógvum bóltspælið. HB mergsýgur mótstøðuna við at flyta bóltin millum keturnar, og B36 spælir skjótan pressfótbólt langt frammi á vøllinum við kvikum 1-2 spælið. Havnarmenn kunnu fyri tað sama sita við hús og hyggja at Premier League, um tað er undirhald, teir sóknast eftir. Tað verður eitt troyttandi bóltflytarí við ongum hugflogi millum liðini. Um ein vil hava ein brellbita til slagið um Havnina, kann ein leita eftir dystinum millum Vestur Týskland og Eysturríki í HM 1982, og hyggja eftir teimum seinastu 80 minutunum.
HB-B36 0-0
FC Suðuroy – EB/Streymur
Árni
Hettar er so uppgerðin millum báðar niðurflytarnar, tá vit koma til oktober. Hesin dysturin kann vera avgerðandi um hvør verður niðast og hvør verður næstniðast, annars hevur hann onga ávirkan á kappingarárið 2015.
FC Suðuroy brúkar nógvar pengar uppá útlendskar leikarar og Høgna Madsen, í vón um at bjarga sær í deildini, men tað fer ikki at eydnast, og ei heldur óvæntað. Um FC Suðuroy vil sleppa undan at flyta niður, og TB vil sleppa at spæla við har tað er stuttligt, so eiga feløgini at leggja saman. Tá kunuu tit tosa um medaljupláss har suðri, og tykor kunnu gjeyla EINAFERÐ ALTÍÐ SUÐUROYGGIN!!! Men tað verður nokk friður í Miðeystri, áðrenn tað verður friður millum Tvøroyri og Vág 🙂
EB/Str hevur ikki longur Formula sum Sugar Daddy, so teir mugu byggja upp av nýggjum 🙂 Nakrir leikarar skiftu felag, nú teir ikki fáa eina risa løn, og stuttligt er, at ikki oftani hevur man hoyrt um leikarar sum mugu fara væl niður í løn, tá man skiftir til Víking ella HB, men sodan er tað nú einaferð 🙂
EB/str hevur ein sera spennandi venjara, og hann fer uttan iva at blíva tann nýggi Melli, og nú hugsi eg bert um venjaraførleikarnar 🙂
Eg tippi at FC Suðuroy vinnur dystin 2-0.
FCS-EB/S 2-0
Mortan
Hesin dysturin er trupul. Hvørgin kann tapa hendan dystin. FCS sær út til at hava fingið betri skil á verjupartin og EB/Streymur hevur tapt tríggjar dystir á rað, og teir ynskja at steðga hesari gongdini. Veðurforsøgnin (skrivað fríggjadag kl 13) sigur útnyrðing og 13 m/s í Vági, tað fer ikki at hava stórvegis týðning. Tað fer at standa á gomlum nøglum í Vági, men eg vænti, at FCS dregur longra stráðið, tí teir hava heimavallarfyrimum, og steypadysturin hevur tært nakað á sundalagsmenn.
FCS-EB/S 1-0
TB – ÍF
Árni
Hagbert, sum tit kalla hann har suðri, byrjaði sína føroyska karrieru í Fuglafirði. Undirritaði hevur havt hann sum venjara, bæði fótbólt og hondbólt, og hann venur smádreingir sum hann venur vaksnar menn, so heilt sartur skal man ikki vera, sum teir vóru í Klaksvík, fyri at tola at hava Habgert sum venjara 🙂
Spælara til spælara hevur ÍF betra liðið, eingin ivi um tað, men ÍF hevur fingið nýggan venjara og nógv nýtt fólk, men tað skal spælast saman, nakað vit hava sæð í síðstuni, men ársins leikari í fjør dámar væl at fáa karantenu, og ÍF hevur spælt ein strævnan dyst mikukvøldið, so teir fáa tað trupult. Um vit hyggja eftir dystunum hjá ÍF higartil, so skulu teir halda tætt fyrra hálvleik, tí teir koma ikki ígongd fyrr enn í 2. hálvleiki.
Sum sagt, so hevur ÍF betri fótbóltsleikarnar enn TB, men tað er langt frá nokk. TB hevur altíð havt ein øðiligan stríðsvilja, og hann er uttan iva blivin sterkari, nú Hagbert er venjari hjá teimum.
Fornufturin sigur eitt, meðan hjarta sigur okkurt annað. Eg sigið ikki, hvørjum eg fylgi, men eg tippi, at ÍF vinnur 3-1.
TB-ÍF 1-3
Mortan
Hetta verður tann mest óvísindaliga hokuspokus tippingin hjá mær higartil. TB hevur spælt nógvar javnleikir og pendulið hevur ikki enn sveiggjað í fyrimuns til TB. ÍF hevur fingið nakrar javnleikir á útivølli, men teir hava tikið av møguleikanum á heimavølli og fingið fleiri týðningarmikil stig. Nornan fer at spinna lagnutráðin soleiðis at dysturin fer at koppa til TB.
TB-ÍF 2-1